Sporazum o prosti trgovini med Evropsko unijo in njenimi državami članicami na eni strani ter Republiko Korejo na drugi strani



Uradni list L 127 , 14/05/2011 str. 006 - 1343



Sporazum o prosti trgovini med Evropsko unijo in njenimi državami članicami na eni strani ter Republiko Korejo na drugi strani KRALJEVINA BELGIJA, REPUBLIKA BOLGARIJA, ČEŠKA REPUBLIKA, KRALJEVINA DANSKA, ZVEZNA REPUBLIKA NEMČIJA, REPUBLIKA ESTONIJA, IRSKA, HELENSKA REPUBLIKA, KRALJEVINA ŠPANIJA, FRANCOSKA REPUBLIKA, ITALIJANSKA REPUBLIKA, REPUBLIKA CIPER, REPUBLIKA LATVIJA, REPUBLIKA LITVA, VELIKO VOJVODSTVO LUKSEMBURG, REPUBLIKA MADŽARSKA, MALTA, KRALJEVINA NIZOZEMSKA, REPUBLIKA AVSTRIJA, REPUBLIKA POLJSKA, PORTUGALSKA REPUBLIKA, ROMUNIJA, REPUBLIKA SLOVENIJA, SLOVAŠKA REPUBLIKA, REPUBLIKA FINSKA, KRALJEVINA ŠVEDSKA, ZDRUŽENO KRALJESTVO VELIKA BRITANIJA IN SEVERNA IRSKA, podpisnice Pogodbe o Evropski uniji in Pogodbe o delovanju Evropske unije (v nadaljnjem besedilu: države članice Evropske unije) in EVROPSKA UNIJA na eni strani ter REPUBLIKA KOREJA (v nadaljnjem besedilu: Koreja) na drugi strani: OB PRIZNAVANJU njihovega dolgoletnega in trdnega partnerstva, ki temelji na skupnih načelih in vrednotah, zapisanih v Okvirnem sporazumu, V ŽELJI, da se nadalje okrepijo njihovi tesni gospodarski odnosi kot del njihovih splošnih odnosov in v skladu z njimi, ter v prepričanju, da bo ta sporazum ustvaril novo okolje za razvoj trgovine in naložb med pogodbenicami, V PREPRIČANJU, da bo ta sporazum ustvaril razširjen in varen trg za blago in storitve ter stabilno in predvidljivo okolje za naložbe, tako pa izboljšal konkurenčnost njihovih podjetij na globalnih trgih, OB PONOVNI POTRDITVI svoje zavezanosti Ustanovni listini Združenih narodov, podpisani v San Franciscu 26. junija 1945, in Splošni deklaraciji o človekovih pravicah, ki jo je Generalna skupščina Združenih narodov sprejela 10. decembra 1948, OB PONOVNI POTRDITVI svoje zavezanosti trajnostnemu razvoju in v prepričanju, da mednarodna trgovina prispeva k gospodarski, socialni in okoljski razsežnosti trajnostnega razvoja, vključno z gospodarskim razvojem, odpravljanjem revščine, polno in produktivno zaposlenostjo in dostojnim delom za vse ter varstvom in ohranjanjem okolja in naravnih virov, OB PRIZNAVANJU pravice pogodbenic, da sprejmejo ukrepe, potrebne za dosego legitimnih ciljev javne politike na podlagi ravni varstva, ki se jim zdi primerna, pod pogojem da taki ukrepi niso sredstva za neupravičeno diskriminacijo ali prikrito omejevanje mednarodne trgovine, kot je izraženo v tem sporazumu, ODLOČENE spodbujati preglednost za vse zadevne zainteresirane strani, vključno z zasebnim sektorjem in organizacijami civilne družbe, V ŽELJI izboljšati življenjske standarde, spodbujati gospodarsko rast in stabilnost, ustvariti nove možnosti za zaposlitev ter izboljšati splošno blaginjo z liberalizacijo in širitvijo vzajemne trgovine in naložb, OB PRIZADEVANJU vzpostaviti jasna in vzajemno koristna pravila, ki urejajo trgovino in naložbe, ter zmanjšati ali odpraviti ovire za vzajemno trgovino in naložbe, ODLOČENI prispevati k skladnemu razvoju in širitvi svetovne trgovine z odpravo ovir za trgovino prek tega sporazuma ter izogniti se novim oviram za trgovino ali naložbe med njihovimi ozemlji, ki bi lahko zmanjšale koristi tega sporazuma, V ŽELJI okrepiti razvoj in izvajanje zakonov in politik na področju dela in okolja, spodbujati osnovne pravice delavcev in trajnostni razvoj ter izvajati ta sporazum v skladu s temi cilji ter OB NADGRADNJI njihovih pravic in obveznosti iz Marakeškega sporazuma o ustanovitvi Svetovne trgovinske organizacije z dne 15. aprila 1994 (v nadaljnjem besedilu: Sporazum WTO) ter drugih večstranskih, regionalnih in dvostranskih sporazumov in dogovorov, katerih podpisnice so – SO SE DOGOVORILE o naslednjem: POGLAVJE ENA CILJI IN SPLOŠNA OPREDELITEV POJMOV Člen 1.1 Cilji 1. Pogodbenici v skladu s tem sporazumom vzpostavita območje proste trgovine z blagom, s storitvami ter območje svobodnega ustanavljanja ter določita s tem povezana pravila v skladu s tem sporazumom. 2. Cilji tega sporazuma so: (a) liberalizirati in olajšati trgovino z blagom med pogodbenicama v skladu s členom XXIV Splošnega sporazuma o carinah in trgovini 1994 (v nadaljnjem besedilu: GATT 1994); (b) liberalizirati trgovino s storitvami in naložbe med pogodbenicama v skladu s členom V Splošnega sporazuma o trgovini s storitvami (v nadaljnjem besedilu: GATS); (c) spodbujati konkurenco v svojih gospodarstvih, zlasti glede na gospodarske odnose med pogodbenicama; (d) nadalje vzajemno liberalizirati trge pogodbenic za javna naročila; (e) ustrezno in učinkovito zavarovati pravice intelektualne lastnine; (f) z odpravo ovir za trgovino in vzpostavitvijo okolja, ki spodbuja krepitev naložbenih tokov, prispevati k skladnemu razvoju in širitvi svetovne trgovine; (g) ob priznavanju, da je trajnostni razvoj najpomembnejši cilj, si prizadevati za razvoj mednarodne trgovine, tako da se doseže cilj trajnostnega razvoja in zagotovi, da je ta cilj vključen in se odraža na vseh ravneh trgovinskih odnosov med pogodbenicama, ter (h) spodbujati neposredne tuje naložbe brez zniževanja ali zmanjševanja standardov na področju okolja, dela ali zdravja in varnosti na delovnem mestu pri uporabi in uveljavljanju zakonov pogodbenic na področju okolja in dela. Člen 1.2 Splošna opredelitev pojmov V tem sporazumu: pogodbenici pomenita Evropsko unijo ali njene države članice ali Evropsko unijo in njene države članice v okviru njihovih področij pristojnosti, kot izhajajo iz Pogodbe o Evropske uniji in Pogodbe o delovanju Evropske unije (v nadaljnjem besedilu: pogodbenica EU), na eni strani ter Korejo na drugi strani, Okvirni sporazum pomeni Okvirni sporazum o trgovini in sodelovanju med Evropsko skupnostjo in njenimi državami članicami na eni strani ter Republiko Korejo na drugi strani, ki je bil podpisan 28. oktobra 1996 v Luksemburgu, ali kateri koli sporazum, ki ga posodablja, spreminja ali nadomešča, ter Carinski sporazum pomeni Sporazum med Evropsko skupnostjo in Republiko Korejo o sodelovanju in medsebojni upravni pomoči pri carinskih zadevah, ki je bil podpisan 10. aprila 1997 v Bruslju. POGLAVJE DVA NACIONALNA OBRAVNAVA IN DOSTOP DO TRGA ZA BLAGO ODDELEK A Skupne določbe Člen 2.1 Cilj Pogodbenici postopno in vzajemno liberalizirata trgovino z blagom v prehodnem obdobju, ki se začne z začetkom veljavnosti tega sporazuma, v skladu s tem sporazumom in členom XXIV GATT 1994. Člen 2.2 Področje in obseg uporabe To poglavje se uporablja za trgovino z blagom [1] med pogodbenicama. Člen 2.3 Carina V tem poglavju carina vključuje vsakršno dajatev ali takso, ki se uvede za uvoz blaga ali v zvezi z njim, vključno z vsemi oblikami dodatnih davkov ali taks, ki se uvedejo za tak uvoz ali v zvezi z njim [2]. Carina ne vključuje: (a) takse, ki je enaka notranjemu davku, uvedenemu v skladu s členom 2.8 za enako domače blago ali izdelek, iz katerega je uvoženo blago v celoti ali deloma izdelano ali proizvedeno; (b) dajatve, uvedene na podlagi zakona pogodbenice v skladu s poglavjem tri (Trgovinska sredstva); (c) pristojbine ali druge takse, uvedene na podlagi zakona pogodbenice v skladu s členom 2.10, ali (d) dajatve, uvedene na podlagi zakona pogodbenice v skladu s členom 5 Sporazuma o kmetijstvu iz Priloge 1A k Sporazumu WTO (v nadaljnjem besedilu: Sporazum o kmetijstvu). Člen 2.4 Uvrstitev blaga Uvrstitev blaga v trgovini med pogodbenicama se določi v tarifni nomenklaturi vsake pogodbenice, ki se razlaga v skladu s harmoniziranim sistemom Mednarodne konvencije o harmoniziranem sistemu pojmovanj in šifrskih oznak blaga, sprejete 14. junija 1983 v Bruslju (v nadaljnjem besedilu: HS). ODDELEK B Odprava carin Člen 2.5 Odprava carin 1. Vsaka pogodbenica odpravi svoje carine za blago s poreklom iz druge pogodbenice v skladu z listo iz Priloge 2-A, razen če je v tem sporazumu določeno drugače. 2. Za vsako blago je osnovna carinska stopnja, za katero se v skladu z odstavkom 1 uporabljajo postopna znižanja, tista stopnja, ki je določena v listah iz Priloge 2-A. 3. Če pogodbenica zniža uporabljeno carinsko stopnjo po načelu države z največjimi ugodnostmi (v nadaljnjem besedilu: MFN) kadar koli po začetku veljavnosti tega sporazuma, se navedena stopnja uporablja za trgovino, ki jo zajema ta sporazum, če in dokler je nižja od carinske stopnje, izračunane v skladu z njeno listo iz Priloge 2-A. 4. Tri leta po začetku veljavnosti tega sporazuma se pogodbenici na zahtevo katere koli pogodbenice posvetujeta o morebitni pospešitvi in razširitvi obsega odprave carin na uvoz med njima. Sklep pogodbenic v okviru Odbora za trgovino po takih posvetovanjih o pospešitvi ali razširitvi obsega odprave carin na blago nadomesti katero koli stopnjo ali kategorijo, določeno v skladu z njunima listama iz Priloge 2-A za navedeno blago. Člen 2.6 Mirovanje Razen če je v tem sporazumu določeno drugače, vključno z izrecno določenimi vnosi v listi vsake pogodbenice iz Priloge 2-A, nobena pogodbenica ne sme zvišati obstoječe carine ali uvesti nove carine za blago s poreklom iz druge pogodbenice. To nobeni pogodbenici ne preprečuje, da po enostranskem znižanju carino zviša na raven, kot je določeno v njeni listi iz Priloge 2-A. Člen 2.7 Upravljanje in izvajanje tarifnih kvot 1. Vsaka pogodbenica upravlja in izvaja tarifne kvote, določene v Dodatku 2-A-1 njene liste iz Priloge 2-A, v skladu s členom XIII GATT 1994, vključno z njegovimi pojasnjevalnimi opombami, in Sporazumom o postopkih za izdajanje uvoznih dovoljenj iz Priloge 1A k Sporazumu WTO. 2. Vsaka pogodbenica zagotovi: (a) da so njeni postopki upravljanja tarifnih kvot pregledni, na voljo javnosti, pravočasni, nediskriminatorni, se odzivajo na tržne pogoje, so čim manj obremenjujoči za trgovino in odražajo želje končnega uporabnika; (b) da je vsaka oseba iz pogodbenice, ki izpolnjuje pravne in upravne zahteve pogodbenice uvoznice, upravičena, da zaprosi in je obravnava za dodelitev tarifnih kvot pogodbenice. Razen če se pogodbenici dogovorita drugače s sklepom Odbora za trgovino z blagom, je vsak predelovalec, trgovec na drobno, restavracija, hotel, distributer ali institucija za gostinstvo ali katera koli druga oseba upravičen oz. upravičena, da zaprosi in je obravnavana za dodelitev tarifnih kvot. Vsakršna pristojbina, zaračunana za storitve, povezane z zahtevkom za dodelitev tarifnih kvot, je omejena na dejanske stroške opravljenih storitev; (c) da nobenega deleža tarifnih kvot ne dodeli skupini proizvajalcev, da dostopa do dodelitve tarifnih kvot ne pogojuje z nakupom domačega izdelka ali da dostopa do dodelitve tarifnih kvot ne omeji na predelovalce, razen v primerih, določenih v Dodatku 2-A-1 njene liste iz Priloge 2-A, ter (d) da tarifne kvote dodeli v komercialno sprejemljivih odpremnih količinah in v največji možni meri v količinah, ki jih uvozniki zahtevajo. Razen v primerih iz določb za vsako tarifno kvoto in veljavno tarifno postavko iz Dodatka 2-A-1 k listi pogodbenice iz Priloge 2-A, vsaka dodelitev tarifnih kvot velja za vsakršen izdelek ali sklop izdelkov, ki so predmet določene tarifne kvote, ne glede na specifikacijo ali razred izdelka ali sklopa izdelkov, in ni pogojena z nameravano končno uporabo ali velikostjo embalaže izdelka ali sklopa izdelkov. 3. Vsaka pogodbenica določi subjekte, pristojne za upravljanje njenih tarifnih kvot. 4. Vsaka pogodbenica si prizadeva upravljati svoje tarifne kvote, tako da uvoznikom omogoča popolno uporabo količin tarifnih kvot. 5. Pogodbenici zahtevka za dodelitev tarifnih kvot ali njihove uporabe ne smeta pogojevati s ponovnim izvozom blaga. 6. Pogodbenici se na pisno zahtevo katere koli pogodbenice posvetujeta o upravljanju tarifnih kvot posamezne pogodbenice. 7. Razen če je v Dodatku 2-A-1 k listi pogodbenice iz Priloge 2-A določeno drugače, da vsaka pogodbenica prosilcem na voljo celotno količino tarifnih kvot, določenih v navedenem dodatku, z datumom začetka veljavnosti tega sporazuma v prvem letu in z datumom obletnice začetka veljavnosti tega sporazuma v vsakem nadaljnjem letu. Upravni organ pogodbenice uvoznice vsako leto na določeni javno dostopni internetni strani pravočasno objavi stopnje izkoriščenosti in količine, ki so še na voljo za posamezno tarifno kvoto. ODDELEK C Netarifni ukrepi Člen 2.8 Nacionalna obravnava Vsaka pogodbenica prizna nacionalno obravnavo za blago druge pogodbenice v skladu s členom III GATT 1994, vključno z njegovimi pojasnjevalnimi opombami. V ta namen so člen III GATT 1994 in njegove pojasnjevalne opombe smiselno vključene v ta sporazum in so njegov sestavni del. Člen 2.9 Uvozne in izvozne omejitve Nobena pogodbenica v skladu s členom XI GATT 1994 in njegovimi pojasnjevalnimi opombami ne sme sprejeti ali ohraniti nobene prepovedi ali omejitve, razen dajatev, davkov ali drugih taks za uvoz katerega koli blaga druge pogodbenice ali za izvoz ali prodajo za izvoz katerega koli blaga, namenjenega na ozemlje druge pogodbenice. V ta namen so člen XI GATT 1994 in njegove pojasnjevalne opombe smiselno vključene v ta sporazum in so njegov sestavni del. Člen 2.10 Pristojbine in druge takse za uvoz Vsaka pogodbenica zagotovi, da so vse pristojbine in takse (razen carin in postavk, ki so izključene iz opredelitve carine iz člena 2.3(a), (b) in (d)), ki so uvedene za uvoz ali so z njim povezane, količinsko omejene na približne stroške opravljenih storitev, niso izračunane na podlagi ad valorem in ne pomenijo neposrednega varstva domačega blaga ali obdavčitve uvoza za fiskalne namene. Člen 2.11 Dajatve, davki ali druge pristojbine in takse za izvoz Nobena pogodbenica ne sme ohraniti ali uvesti nobenih dajatev, davkov ali drugih pristojbin in taks, uvedenih za izvoz blaga v drugo pogodbenico ali v povezavi z njim, ali notranjih davkov, pristojbin in taks za blago, izvoženo v drugo pogodbenico, ki presegajo tiste, ki so uvedeni za podobno blago, namenjeno za notranjo prodajo. Člen 2.12 Carinsko vrednotenje Sporazum o izvajanju člena VII GATT 1994 iz Priloge 1A k Sporazumu WTO (v nadaljnjem besedilu: Sporazum o carinskem vrednotenju) je smiselno vključen v ta sporazum in je njegov sestavni del. Pridržki in možnosti iz odstavkov od 2 do 4 člena 20 Priloge III k Sporazumu o carinskem vrednotenju se ne uporabljajo. Člen 2.13 Državna trgovinska podjetja 1. Pogodbenici potrjujeta svoje obstoječe pravice in obveznosti iz člena XVII GATT 1994, njegovih pojasnjevalnih opomb in Dogovora o razlagi člena XVII GATT 1994 iz Priloge 1A k Sporazumu WTO, ki so smiselno vključene v ta sporazum in so njegov sestavni del. 2. Kadar pogodbenica od druge pogodbenice zahteva informacije o posameznih državnih trgovinskih podjetjih, načinu njihovega delovanja in učinku njihovega delovanja na dvostransko trgovino, zaprošena pogodbenica upošteva potrebo po zagotovitvi čim večje preglednosti brez poseganja v člen XVII.4(d) GATT 1994 o zaupnih informacijah. Člen 2.14 Odprava sektorskih netarifnih ukrepov 1. Pogodbenici svoje zaveze glede sektorsko specifičnih netarifnih ukrepov za blago izvajata v skladu z zavezami iz prilog od 2-B do 2-E. 2. Tri leta po začetku veljavnosti tega sporazuma in na zahtevo katere koli pogodbenice se pogodbenici posvetujeta o morebitni razširitvi obsega njunih zavez glede sektorsko specifičnih netarifnih ukrepov za blago. ODDELEK D Posebne izjeme glede blaga Člen 2.15 Splošne izjeme 1. Pogodbenici potrjujeta, da se njune obstoječe pravice in obveznosti iz člena XX GATT 1994 in njegovih pojasnjevalnih opomb, ki so vključene v ta sporazum in so njegov sestavni del, smiselno uporabljajo za trgovino z blagom, zajeto v tem sporazumu. 2. Pogodbenici razumeta, da pogodbenica, ki namerava sprejeti ukrepe, pred sprejetjem kakršnih koli ukrepov iz pododstavkov (i) in (j) člena XX GATT 1994, drugi pogodbenici predloži vse zadevne informacije, da se poišče rešitev, ki je za pogodbenici sprejemljiva. Pogodbenici se lahko dogovorita o kakršnih koli sredstvih, potrebnih za odpravo težav. Če pogodbenici v 30 dneh od predložitve takih informacij ne skleneta dogovora, lahko pogodbenica za zadevno blago uporabi ukrepe iz tega člena. Kadar je zaradi izjemnih in kritičnih okoliščin, ki zahtevajo takojšnje ukrepanje, predhodno zagotavljanje informacij ali pregleda onemogočeno, lahko pogodbenica, ki namerava uvesti ukrepe, nemudoma uporabi previdnostne ukrepe, ki so potrebni za obravnavo položaja, in o njih takoj obvesti drugo pogodbenico. ODDELEK E Institucionalne določbe Člen 2.16 Odbor za trgovino z blagom 1. Odbor za trgovino z blagom, ustanovljen v skladu s členom 15.2.1 (Specializirani odbori), se sestane na zahtevo pogodbenice ali Odbora za trgovino in obravnava vsakršno zadevo iz tega poglavja, sestavljajo pa ga predstavniki pogodbenic. 2. Naloge odbora vključujejo: (a) spodbujanje trgovine z blagom med pogodbenicama, vključno s posvetovanji o pospeševanju in razširitvi obsega odprave tarif ter razširitvi obsega zavez glede netarifnih ukrepov iz tega sporazuma in po potrebi o drugih zadevah, ter (b) obravnavanje tarifnih in netarifnih ukrepov glede trgovine z blagom med pogodbenicama ter, če je ustrezno, predložitev takih zadev v obravnavo Odboru za trgovino, če te naloge niso bile zaupane zadevnim delovnim skupinam, ustanovljenim v skladu s členom 15.3.1 (Delovne skupine). Člen 2.17 Posebne določbe o upravnem sodelovanju 1. Pogodbenici se strinjata, da je upravno sodelovanje bistvenega pomena za izvajanje in nadzor prednostne tarifne obravnave, odobrene na podlagi tega poglavja, in poudarjata svojo zavezanost boju proti nepravilnostim in goljufijam v carinskih in s tem povezanih zadevah. 2. Kadar pogodbenica na podlagi objektivnih informacij ugotovi, da se upravno sodelovanje ne zagotavlja in/ali se pojavljajo nepravilnosti ali goljufije, se Carinski odbor na zahtevo navedene pogodbenice sestane v 20 dneh od take zahteve, da poišče rešitev za težavo, ki se obravnava kot nujna. Za posvetovanja, opravljena v okviru Carinskega odbora, se bo štelo, da opravljajo enako funkcijo kot posvetovanje iz člena 14.3 (Posvetovanja). POGLAVJE TRI TRGOVINSKA SREDSTVA ODDELEK A Dvostranski zaščitni ukrepi Člen 3.1 Uporaba dvostranskega zaščitnega ukrepa 1. Če se blago s poreklom iz pogodbenice zaradi znižanja ali odprave carine v skladu s tem sporazumom uvaža na ozemlje druge pogodbenice v takih povečanih količinah, v absolutnem smislu ali glede na domačo proizvodnjo, in pod takimi pogoji, da povzroča škodo ali grozi s povzročitvijo resne škode domači industriji, ki proizvaja podobno ali neposredno konkurenčno blago, lahko pogodbenica uvoznica sprejme ukrepe iz odstavka 2 v skladu s pogoji in postopki iz tega oddelka. 2. Pogodbenica uvoznica lahko sprejme dvostranski zaščitni ukrep: (a) s katerim se opusti nadaljnje zniževanje carinske stopnje za zadevno blago, določene v tem sporazumu, ali (b) s katerim se carinska stopnja za blago zviša na raven, ki ne presega nižje od naslednjih: (i) carinske stopnje MFN za blago, ki je veljavna ob uvedbi ukrepa, ali (ii) osnovne carinske stopnje, določene v listi iz Priloge 2-A (Odprava carin) v skladu s členom 2.5.2 (Odprava carin). Člen 3.2 Pogoji in omejitve 1. Pogodbenica drugo pogodbenico pisno obvesti o začetku preiskave iz odstavka 2 in se z njo vnaprej posvetuje toliko časa pred uporabo dvostranskega zaščitnega ukrepa, kolikor je to izvedljivo, da se pregledajo informacije, pridobljene med preiskavo, in izmenjajo stališča o ukrepu. 2. Pogodbenica uporabi dvostranski zaščitni ukrep, šele ko njeni pristojni organi opravijo preiskavo v skladu s členom 3 in členom 4.2(c) Sporazuma o zaščitnih ukrepih iz Priloge 1A k Sporazumu WTO (v nadaljnjem besedilu: Sporazum o zaščitnih ukrepih), zato sta člen 3 in člen 4.2(c) Sporazuma o zaščitnih ukrepih smiselno vključena v ta sporazum in sta njegov sestavni del. 3. Med preiskavo iz odstavka 2 pogodbenica izpolnjuje zahteve iz člena 4.2(a) Sporazuma o zaščitnih ukrepih, zato je člen 4.2(a) Sporazuma o zaščitnih ukrepih smiselno vključen v ta sporazum in je njegov sestavni del. 4. Vsaka pogodbenica zagotovi, da njeni pristojni organi vsako tako preiskavo opravijo v enem letu po datumu njenega začetka. 5. Nobena pogodbenica ne sme uporabljati dvostranskega zaščitnega ukrepa: (a) razen v takem obsegu in tako dolgo, kot je to potrebno za preprečitev ali odpravo resne škode in olajšanje prilagoditve; (b) več kot dve leti, vendar se obdobje lahko podaljša za največ dve leti, če pristojni organi pogodbenice uvoznice v skladu s postopki iz tega člena ugotovijo, da je ukrep še naprej potreben za preprečitev ali odpravo resne škode ali olajšanje prilagoditev in da obstajajo dokazi o prilagajanju industrije, pod pogojem da skupno obdobje izvajanja zaščitnega ukrepa, vključno z obdobjem začetnega izvajanja in vsakim njegovim podaljšanjem, ni daljše od štirih let, ali (c) po koncu prehodnega obdobja, razen s soglasjem druge pogodbenice. 6. Ko pogodbenica preneha izvajati dvostranski zaščitni ukrep, je carinska stopnja tista stopnja, ki bi v skladu z njeno listo iz Priloge 2-A (Odprava carin) bila veljavna, če se ukrep ne bi izvajal. Člen 3.3 Začasni ukrepi V kritičnih okoliščinah, kadar bi odlašanje povzročilo škodo, ki bi se težko popravila, lahko pogodbenica začasno izvaja dvostranski zaščitni ukrep po predhodni ugotovitvi, da obstajajo jasni dokazi, da se je uvoz blaga s poreklom iz druge pogodbenice povečal zaradi znižanja ali odprave carine v skladu s tem sporazumom ter da tak uvoz povzroča resno škodo ali grozi s povzročitvijo resne škode domači industriji. Noben začasni ukrep ne sme trajati več kot 200 dni, pogodbenica pa v tem času izpolnjuje zahteve iz člena 3.2.2 in člena 3.2.3. Pogodbenica takoj povrne vsako tarifno povišanje, če se med preiskavo iz člena 3.2.2 ne ugotovi, da so izpolnjene zahteve iz člena 3.1. Trajanje katerega koli začasnega ukrepa se šteje kot del obdobja, določenega v členu 3.2.5(b). Člen 3.4 Nadomestila 1. Pogodbenica, ki uporablja dvostranski zaščitni ukrep, se posvetuje z drugo pogodbenico, da se dogovorita o ustreznem nadomestilu za liberalizacijo trgovine v obliki koncesij z enakovrednimi učinki na trgovino ali enakovredno vrednostjo dodatnih dajatev, ki se pričakujejo kot rezultat zaščitnega ukrepa. Pogodbenica zagotovi možnost za taka posvetovanja najpozneje 30 dni po izvedbi dvostranskega zaščitnega ukrepa. 2. Če v 30 dneh od začetka posvetovanja iz odstavka 1 ni dosežen dogovor o nadomestilu za liberalizacijo trgovine, lahko pogodbenica, katere blago je predmet zaščitnega ukrepa, začasno opusti uporabo enakovrednih koncesij za pogodbenico, ki izvaja zaščitni ukrep. 3. Pravica do začasne opustitve uporabe iz odstavka 2 se ne uveljavlja v prvih 24 mesecih veljavnosti dvostranskega zaščitnega ukrepa, pod pogojem da je zaščitni ukrep v skladu z določbami tega sporazuma. Člen 3.5 Opredelitev pojmov V tem oddelku: resna škoda in grožnja s povzročitvijo resne škode se razumeta v skladu s členom 4.1(a) in (b) Sporazuma o zaščitnih ukrepih. V ta namen je člen 4.1(a) in (b) smiselno vključen v ta sporazum in je njegov sestavni del ter prehodno obdobje pomeni obdobje za blago od datuma začetka veljavnosti tega sporazuma do 10 let od datuma zaključitve tarifnega znižanja ali odprave, odvisno od posameznega blaga. ODDELEK B Kmetijski zaščitni ukrepi Člen 3.6 Kmetijski zaščitni ukrepi 1. Pogodbenica lahko uporabi ukrep v obliki višje uvozne dajatve za kmetijsko blago s poreklom iz njene liste iz Priloge 3 v skladu z odstavki od 2 do 8, če skupni obseg uvoza navedenega blaga v katerem koli letu preseže sprožitveno raven, določeno v njeni listi iz Priloge 3. 2. Dajatev iz odstavka 1 ne preseže nižje od prevladujoče veljavne stopnje MFN ali stopnje dajatve MFN, veljavne na dan neposredno pred datumom začetka veljavnosti tega sporazuma, ali tarifne stopnje, določene v listu pogodbenice iz Priloge 3. 3. Dajatve, ki jih vsaka pogodbenica uporablja v skladu z odstavkom 1, so določene po njunih listah iz Priloge 3. 4. Nobena pogodbenica ne sme uporabiti ali ohraniti kmetijskega zaščitnega ukrepa iz tega člena in hkrati za enako blago uporabiti ali ohraniti: (a) dvostranskega zaščitnega ukrepa v skladu s členom 3.1; (b) ukrepa iz člena XIX GATT 1994 in Sporazuma o zaščitnih ukrepih ali (c) posebnega zaščitnega ukrepa iz člena 5 Sporazuma o kmetijstvu. 5. Pogodbenica vsak kmetijski zaščitni ukrep izvaja na pregleden način. Pogodbenica, ki izvaja kmetijski zaščitni ukrep, v 60 dneh po njegovi uvedbi o tem pisno obvesti drugo pogodbenico ter ji predloži zadevne podatke o ukrepu. Pogodbenici se na pisno zahtevo pogodbenice izvoznice posvetujeta o izvedbi ukrepa. 6. Izvajanje in delovanje tega člena je lahko predmet razprave in pregleda Odbora za trgovino z blagom iz člena 2.16 (Odbor za trgovino z blagom). 7. Nobena pogodbenica ne sme izvesti ali ohraniti kmetijskega zaščitnega ukrepa za kmetijsko blago s poreklom: (a) če se je končalo obdobje iz določb o kmetijskih zaščitnih ukrepih iz njene liste iz Priloge 3 ali (b) če ukrep poviša dajatev v okviru kvote za blago, za katero veljajo tarifne kvote, določeno v dodatku 2-A-1 k njeni listi iz Priloge 2-A (Odprava carin). 8. Vsaka dobava zadevnega blaga, ki je bila na poti na podlagi pogodbe, sklenjene pred uvedbo dodatne dajatve na podlagi odstavkov od 1 do 4, je oproščena take dodatne dajatve, pod pogojem da se upošteva pri obsegu uvoza zadevnega blaga v naslednjem letu za izvedbo odstavka 1 v navedenem letu. ODDELEK C Globalni zaščitni ukrepi Člen 3.7 Globalni zaščitni ukrepi 1. Vsaka pogodbenica obdrži pravice in obveznosti iz člena XIX GATT 1994 in Sporazuma o zaščitnih ukrepih. Razen če je v tem členu drugače določeno, ta sporazum pogodbenicama ne daje dodatnih pravic oz. jima ne nalaga dodatnih obveznosti v zvezi z ukrepi, sprejetimi v skladu s členom XIX GATT 1994 in Sporazumom o zaščitnih ukrepih. 2. Pogodbenica, ki namerava sprejeti zaščitne ukrepe, na zahtevo druge pogodbenice in če ima bistveni interes, takoj pošlje ad hoc pisno obvestilo z vsemi zadevnimi informacijami o začetku preiskave v zvezi z zaščitnimi ukrepi, vmesnih ugotovitvah in končnih ugotovitvah preiskave. 3. Za namene tega člena se šteje, da ima pogodbenica bistveni interes, če je med petimi največjimi dobavitelji uvoženega blaga v obdobju zadnjih treh let, merjeno bodisi po absolutnem obsegu bodisi po vrednosti. 4. Pogodbenici za isto blago hkrati ne smeta izvajati: (a) dvostranskega zaščitnega ukrepa v skladu s členom 3.1 ter (b) ukrepa iz člena XIX GATT 1994 in Sporazuma o zaščitnih ukrepih. 5. Pogodbenici za zadeve, ki izhajajo iz tega oddelka, ne smeta uporabiti poglavja štirinajst (Reševanje sporov). ODDELEK D Protidampinške in izravnalne dajatve Člen 3.8 Splošne določbe 1. Razen če je v tem poglavju drugače določeno, pogodbenici obdržita svoje pravice in obveznosti iz člena VI GATT 1994, Sporazuma o izvajanju člena VI GATT 1994 iz Priloge 1A k Sporazumu WTO (v nadaljnjem besedilu: Protidampinški sporazum) in Sporazuma o subvencijah in izravnalnih ukrepih iz Priloge 1A k Sporazumu WTO (v nadaljnjem besedilu: Sporazum o subvencijah in izravnalnih ukrepih). 2. Pogodbenici se strinjata, da bi se protidampinške in izravnalne dajatve morale uporabljati v popolni skladnosti z zadevnimi zahtevami WTO ter da bi morali temeljiti na pravičnem in preglednem sistemu v zvezi z postopki, ki vplivajo na blago s poreklom iz druge pogodbenice. Pogodbenici v ta namen neposredno po vsakršni uvedbi začasnih ukrepov in v vsakem primeru pred končno določitvijo v celoti in smiselno razkrijeta vsa bistvena dejstva in pomisleke, na katerih temelji odločitev o uvedbi ukrepov, brez poseganja v člen 6.5 Protidampinškega sporazuma in člen 12.4 Sporazuma o subvencijah in izravnalnih ukrepih. Razkritja so v pisni obliki, zainteresiranim stranem pa zagotavljajo dovolj časa za predložitev pripomb. 3. Za zagotovitev čim boljše učinkovitosti izvajanja preiskav v zvezi s protidampinškimi ali z izravnalnimi dajatvami, zlasti ob upoštevanju ustreznih pravic do obrambe, pogodbenici sprejmeta uporabo angleškega jezika za dokumente, predložene med preiskavo v zvezi s protidampinškimi ali izravnalnimi dajatvami. Ta odstavek Koreji v ničemer ne preprečuje, da zahteva pojasnilo v korejskem jeziku: (a) če korejski preiskovalni organi menijo, da pomen predloženih dokumentov ni razumljiv za namene preiskave v zvezi s protidampinško ali izravnalno dajatvijo, ter (b) če je zahteva strogo omejena na del, ki ni razumljiv za namene preiskave v zvezi s protidampinško ali izravnalno dajatvijo. 4. Zainteresiranim stranem se omogoči, da ustno izrazijo svoja stališča med preiskavo v zvezi s protidampinško ali z izravnalno dajatvijo, če to ne zadržuje poteka preiskave po nepotrebnem. Člen 3.9 Uradno obveščanje 1. Ko pristojni organi pogodbenice prejmejo ustrezno dokumentiran protidampinški zahtevek v zvezi z uvozom iz druge pogodbenice in sicer najpozneje 15 dni pred začetkom preiskave, pogodbenica drugi pogodbenici pošlje pisno uradno obvestilo o prejemu zahtevka. 2. Ko pristojni organi pogodbenice prejmejo ustrezno dokumentiran zahtevek za izravnalno dajatev v zvezi z uvozom iz druge pogodbenice in pred začetkom preiskave, pogodbenica drugi pogodbenici pošlje pisno uradno obvestilo o prejemu zahtevka in ji omogoči posvetovanje o zahtevku s pristojnimi organi. Člen 3.10 Upoštevanje javnega interesa Pogodbenici si pred uvedbo protidampinške ali izravnalne dajatve prizadevata upoštevati javni interes. Člen 3.11 Preiskava po prenehanju izvajanja ukrepov kot rezultat pregleda Pogodbenici se strinjata, da bosta skrbno preučili vsak zahtevek za začetek protidampinške preiskave v zvezi z blagom s poreklom iz druge pogodbenice in za katerega so se protidampinški ukrepi prenehali izvajati v prejšnjih 12 mesecih kot rezultat pregleda. Razen če ta preučitev pred začetkom preiskave pokaže, da so se okoliščine spremenile, se preiskava ne izvede. Člen 3.12 Kumulativna ocena Ko se sočasno izvaja preiskava v zvezi s protidampinškimi ali izravnalnimi dajatvami za uvoz iz več kot ene države, pogodbenica skrbno preuči, ali je kumulativna ocena učinka uvoza druge pogodbenice ustrezna glede na konkurenčne pogoje med uvoženim blagom in konkurenčne pogoje med uvoženim blagom in podobnim domačim blagom. Člen 3.13 Standard de minimis, ki se uporablja za pregled 1. Vsak ukrep, ki je predmet pregleda v skladu s členom 11 Protidampinškega sporazuma, se preneha izvajati, kadar se ugotovi, da je verjetna ponavljajoča se stopnja dampinga nižja od praga de minimis iz člena 5.8 Protidampinškega sporazuma. 2. Med določanjem individualnih stopenj v skladu s členom 9.5 Protidampinškega sporazuma se ne uvede nikakršna dajatev za izvoznike ali proizvajalce iz pogodbenice izvoznice, za katere se na podlagi reprezentativne izvozne prodaje ugotovi, da je njihova stopnja dampinga nižja od praga de minimis iz člena 5.8 Protidampinškega sporazuma. Člen 3.14 Pravilo nižje dajatve Če se pogodbenica odloči uvesti protidampinško ali izravnalno dajatev, stopnja take dajatve ne preseže stopnje dampinga ali subvencije, proti kateri se lahko uvede izravnalni ukrep, in mora biti nižja od stopnje dampinga ali, proti katerim se lahko uvede izravnalni ukrep, če je taka nižja dajatev primerna za odpravo škode za domačo industrijo. Člen 3.15 Reševanje sporov Pogodbenici za zadeve, ki izhajajo iz tega oddelka, ne smeta uporabiti poglavja štirinajst (Reševanje sporov). ODDELEK E Institucionalne določbe Člen 3.16 Delovna skupina za sodelovanje pri trgovinskih sredstvih 1. Delovna skupna za sodelovanje pri trgovinskih sredstvih, ustanovljena v skladu s členom 15.3.1 (Delovne skupine) je forum za dialog o sodelovanju pri trgovinskih sredstvih. 2. Naloge delovne skupine so: (a) izboljšanje znanja pogodbenice o zakonih, politikah in praksah druge pogodbenice v zvezi s trgovinskimi sredstvi ter njihovega razumevanja; (b) nadzor nad izvajanjem tega poglavja; (c) izboljšanje sodelovanja med organi pogodbenic, pristojnimi za zadeve v zvezi s trgovinskimi sredstvi; (d) vzpostavitev foruma, v okviru katerega pogodbenici lahko izmenjujeta informacije o zadevah v zvezi s protidampingom, subvencijami ter izravnalnimi in zaščitnimi ukrepi; (e) vzpostavitev foruma, v okviru katerega pogodbenici lahko razpravljata o drugih zadevnih vprašanjih v skupnem interesu, ki vključujejo: (i) mednarodna vprašanja v zvezi s trgovinskimi sredstvi, vključno z vprašanji v zvezi s krogom pogajanj WTO o pravilih iz Dohe, ter (ii) prakse pristojnih organov pogodbenic pri preiskavah v zvezi s protidampinško in izravnalno dajatvijo, kot je uporaba "razpoložljivih dejstev" in postopkov preverjanja, ter (f) sodelovanje pri katerih koli drugih vprašanjih, če se pogodbenici strinjata, da je to potrebno. 3. Delovna skupina se običajno sestane vsako leto, po potrebi pa se lahko na zahtevo katere koli pogodbenice organizirajo dodatni sestanki. POGLAVJE ŠTIRI TEHNIČNE OVIRE V TRGOVINI Člen 4.1 Potrditev Sporazuma o tehničnih ovirah v trgovini Pogodbenici potrjujeta svoje obstoječe pravice in medsebojne obveznosti v skladu s Sporazumom o tehničnih ovirah v trgovini iz Priloge 1A k Sporazumu WTO (v nadaljnjem besedilu: Sporazum o tehničnih ovirah v trgovini), ki je smiselno vključen v ta sporazum in je njegov sestavni del. Člen 4.2 Področje uporabe in opredelitev pojmov 1. To poglavje se uporablja za pripravo, sprejetje in uporabo standardov, tehničnih predpisov in postopkov za ugotavljanje skladnosti, kot so opredeljeni v Sporazumu o tehničnih ovirah v trgovini, ki lahko vplivajo na trgovino med pogodbenicami. 2. Ne glede na odstavek 1 se to poglavje ne uporablja za: (a) tehnične specifikacije, ki jih pripravijo vladni organi za potrebe lastne proizvodnje ali porabe, ali (b) sanitarne in fitosanitarne ukrepe, kot so opredeljeni v Prilogi A k Sporazumu o uporabi sanitarnih in fitosanitarnih ukrepov iz Priloge 1A k Sporazumu WTO (v nadaljnjem besedilu: Sporazum o uporabi sanitarnih in fitosanitarnih ukrepov). 3. V tem poglavju se uporablja opredelitev pojmov iz Priloge 1 k Sporazumu o tehničnih ovirah v trgovini. Člen 4.3 Dvostransko sodelovanje 1. Pogodbenici okrepita sodelovanje na področju standardov, tehničnih predpisov in postopkov ugotavljanja skladnosti za izboljšanje vzajemnega razumevanja njunih sistemov in olajšanja dostopa do njunih trgov. V ta namen lahko vzpostavita ureditvene dialoge na horizontalni in sektorski ravni. 2. Pogodbenici v okviru dvostranskega sodelovanja skušata opredeliti, razviti in spodbujati pobude za olajševanje trgovine, ki med drugim lahko vključujejo: (a) krepitev regulativnega sodelovanja z, na primer, izmenjavo informacij, izkušenj in podatkov, ter z znanstvenim in tehničnim sodelovanjem za izboljšanje kakovosti in ravni njunih tehničnih predpisov in učinkovito uporabo pravnih virov; (b) kadar je to ustrezno, poenostavitev tehničnih predpisov, standardov in postopkov ugotavljanja skladnosti; (c) kadar se pogodbenici strinjata in kadar je to ustrezno, na primer kadar ni mednarodnih standardov, izogibanje nepotrebnim odstopanjem pri pristopu do predpisov in postopkov ugotavljanja skladnosti ter prizadevanje za možnost uskladitve ali prilagoditve tehničnih zahtev ter (d) spodbujanje in podpiranje dvostranskega sodelovanja med njunimi organizacijami, javnimi ali zasebnimi, pristojnimi za metrologijo, standardizacijo, preskušanje, certifikacijo in akreditacijo. 3. Pogodbenica na zahtevo ustrezno preuči predloge druge pogodbenice glede sodelovanja pod pogoji iz tega poglavja. Člen 4.4 Tehnični predpisi 1. Pogodbenici se strinjata, da bosta čim bolje uporabili dobro regulativno prakso, kot je določena v Sporazumu o tehničnih ovirah v trgovini. Pogodbenici se zlasti strinjata: (a) da bosta izpolnjevali obveznosti pogodbenic glede preglednosti, kot so določene v Sporazumu o tehničnih ovirah v trgovini; (b) da bosta uporabljali zadevne mednarodne standarde kot osnovo za tehnične predpise, vključno s postopki za ugotavljanje skladnosti, razen ko so taki mednarodni standardi neučinkoviti ali neprimerni za doseganje zakonitih ciljev, in, kadar za osnovo ne bosta uporabili mednarodnih standardov, da na zahtevo druge pogodbenice pojasnita, zakaj take standarde štejeta za neprimerne ali neučinkovite za doseganje cilja; (c) da ko pogodbenica sprejme ali predlaga sprejetje tehničnega predpisa, bosta drugi pogodbenici na zahtevo poslali razpoložljive informacije v zvezi s ciljem, pravno podlago in osnovnim načelom tehničnega predpisa; (d) da bosta vzpostavili mehanizme za zagotavljanje boljših informacij o tehničnih predpisih (tudi na javnem spletišču) gospodarskim subjektom druge pogodbenice, zlasti da bosta drugi pogodbenici ali njenim gospodarskim subjektom na zahtevo brez nepotrebnega odlašanja zagotovili pisne informacije in, če je to primerno in če so na voljo, pisna navodila za uskladitev z njunimi tehničnimi predpisi; (e) da bosta ustrezno upoštevali stališča druge pogodbenice, kadar je del postopka priprave tehničnega predpisa na voljo za javno posvetovanje, in da bosta na zahtevo poslali pisne odgovore na pripombe druge pogodbenice; (f) da bosta v primeru uradnega obvestila v skladu s Sporazumom o tehničnih omejitvah v trgovini drugi pogodbenici zagotovili vsaj 60 dni po uradnem obvestilu, da predloži pisne pripombe na predlog, ter (g) da bosta zagotovili dovolj časa med objavo in začetkom veljavnosti tehničnih predpisov, tako da se gospodarski subjekti druge pogodbenice lahko prilagodijo, razen ob resnih težavah ali tveganju resnih težav v zvezi z varnostjo, zdravjem, varstvom okolja ali nacionalno varnostjo, in kadar je primerno ustrezno obravnavati utemeljene zahteve za podaljšanje obdobja za pripombe. 2. Pogodbenici gospodarskim subjektom in drugim zainteresiranim stranem druge pogodbenice omogočita sodelovanje na kakršnem koli formalnem javnem posvetovanju o pripravi tehničnih predpisov pod pogoji, ki niso manj ugodni od pogojev, zagotovljenih njunim fizičnim ali pravnim osebam. 3. Vsaka pogodbenica si prizadeva za enotno in dosledno uporabo tehničnih predpisov na njenem celotnem ozemlju. Če Koreja pogodbenico EU obvesti o vprašanju v zvezi s trgovino, za katero je videti, da izhaja iz razlik v zakonodaji držav članic Evropske unije, ki po mnenju Koreje ni združljiva s Pogodbo o delovanju Evropske unije, si pogodbenica EU čim bolj prizadeva pravočasno obravnavati to vprašanje. Člen 4.5 Standardi 1. Pogodbenici ponovno potrjujeta svoje obveznosti iz člena 4.1 Sporazuma o tehničnih omejitvah v trgovini, da zagotovita, da njuni organi za standardizacijo sprejmejo in spoštujejo Kodeks dobre prakse za pripravo in sprejetje standardov iz Priloge 3 k Sporazumu o tehničnih omejitvah v trgovini, ter da upoštevata načela iz Sklepov in priporočil, ki jih je Odbor sprejel od 1. januarja 1995, G/TBT/1/rev. 8, 23. maj 2002, Oddelek IX (Sklep Odbora o načelih za razvoj mednarodnih standardov, smernic in priporočil v zvezi s členoma 2 in 5 ter Prilogo 3 k Sporazumu), ki jih je izdal Odbor WTO za tehnične ovire v trgovini. 2. Pogodbenici se zavežeta, da si bosta izmenjevali informacije o: (a) njuni uporabi standardov v zvezi s tehničnimi predpisi; (b) njunih postopkih standardizacije in obsegu uporabe mednarodnih standardov kot osnove za njune nacionalne in regionalne standarde ter (c) sporazumih o sodelovanju, ki jih katera koli pogodbenica izvaja v zvezi s standardizacijo, na primer informacije o vprašanjih standardizacije v sporazumih o prosti trgovini s tretjimi stranmi. Člen 4.6 Ugotavljanje skladnosti in akreditacija 1. Pogodbenici priznavata, da obstaja širok obseg mehanizmov za lažje sprejemanje rezultatov ugotavljanja skladnosti, opravljenega na ozemlju druge pogodbenice, ki vključujejo: (a) sporazume o vzajemnem sprejemanju rezultatov ugotavljanja skladnosti v zvezi s posebnimi tehničnimi predpisi, ki ga opravljajo organi s sedežem na ozemlju druge pogodbenice; (b) postopke akreditiranja kvalificiranih organov za ugotavljanje skladnosti s sedežem na ozemlju druge pogodbenice; (c) določitev organov za ugotavljanje skladnosti s sedežem na ozemlju druge pogodbenice na vladni ravni; (d) priznanje rezultatov ugotavljanja skladnosti, opravljenega na ozemlju pogodbenice, s strani druge pogodbenice; (e) prostovoljne sporazume med organi za ugotavljanje skladnosti na ozemlju pogodbenic ter (f) sprejetje dobaviteljeve izjave o skladnosti s strani pogodbenice uvoznice. 2. Pogodbenici se ob upoštevanju zlasti zgoraj navedenega zavežeta: (a) da bosta izboljšali izmenjavo informacij o teh in podobnih mehanizmih za lažje sprejemanje rezultatov ugotavljanja skladnosti; (b) da si bosta izmenjevali informacije o ugotavljanju skladnosti, zlasti o merilih za izbiro ustreznih postopkov ugotavljanja skladnosti za posebne izdelke; (c) da si bosta izmenjevali informacije o politiki akreditiranja ter preučili, kako najbolje uporabiti mednarodne standarde za akreditiranje in mednarodne sporazume, ki vključujejo organe pogodbenic za akreditiranje, na primer prek mehanizmov Mednarodnega združenja za akreditacijo laboratorijev in Mednarodnega akreditacijskega foruma, ter (d) da bosta v skladu s členom 5.1.2 Sporazuma o tehničnih omejitvah v trgovini zahtevali postopke ugotavljanja skladnosti, ki niso strožji, kot je potrebno. 3. Načela in postopki, uvedeni v zvezi s pripravo in sprejetjem tehničnih predpisov v skladu s členom 4.4 za preprečitev nepotrebnih ovir v trgovini ter zagotovitev preglednosti in nediskriminacije, se prav tako uporabljajo pri obveznih postopkih ugotavljanja skladnosti. Člen 4.7 Nadzor trga Pogodbenici se zavežeta, da si bosta izmenjevali stališča o nadzoru trga in izvršilnih dejavnostih. Člen 4.8 Pristojbine za ugotavljanje skladnosti Pogodbenici ponovno potrjujeta svojo obveznost iz člena 5.2.5 Sporazuma o tehničnih omejitvah v trgovini, da so pristojbine za obvezno ugotavljanje skladnosti uvoženih izdelkov pravične glede na pristojbine za ugotavljanje skladnosti podobnih izdelkov nacionalnega porekla ali izdelkov s poreklom iz drugih držav, ob upoštevanju stroškov komunikacije, prevoza in drugih stroškov, do katerih pride zaradi različnih lokacij obratov vlagatelja in organa za ugotavljanje skladnosti, ter se zavežeta, da bosta to načelo uporabljali na področjih, zajetih v tem poglavju. Člen 4.9 Označevanje in etiketiranje 1. Pogodbenici upoštevata določbo iz odstavka 1 v Prilogi 1 k Sporazumu o tehničnih omejitvah v trgovini, da tehnični predpis lahko vključuje ali obravnava izključno zahteve za označevanje ali etiketiranje, in se strinjata, da kadar tehnični predpis vsebuje obvezno označevanje ali etiketiranje, upoštevata načela člena 2.2 Sporazuma o tehničnih omejitvah v trgovini, in sicer da se tehnični predpisi ne pripravljajo z namenom ali učinkom nepotrebnega oviranja mednarodne trgovine in da ne smejo bolj omejevati trgovine, kot je to potrebno za doseganje zakonitega cilja. 2. Pogodbenici se zlasti strinjata, da kadar pogodbenica zahteva obvezno označevanje ali etiketiranje izdelkov: (a) si pogodbenica prizadeva zmanjšati zahteve za označevanje ali etiketiranje, razen označevanja ali etiketiranja, pomembnega za potrošnike ali uporabnike izdelka. Kadar se zahteva etiketiranje za druge namene, na primer za davčne namene, je taka zahteva oblikovana tako, da ne omejuje trgovine bolj, kot je to potrebno za doseganje zakonitega cilja; (b) pogodbenica lahko določi obliko etiket ali oznak, vendar za to ne zahteva predhodne odobritve, registracije ali potrditve. Ta določba ne posega v pravico pogodbenice, da zahteva predhodno odobritev posebnih informacij, ki jih je treba navesti na etiketi ali oznaki glede na zadevne nacionalne predpise; (c) kadar pogodbenica zahteva, da gospodarski subjekti uporabljajo enkratno identifikacijsko številko, pogodbenica gospodarskim subjektom druge pogodbenice brez nepotrebnega odlašanja in na nediskriminatoren način zagotovi tako številko; (d) pogodbenica lahko zahteva, da so informacije na oznakah ali etiketah v določenem jeziku. Kadar obstaja, se lahko uporabi tudi mednarodni sistem nomenklature, ki sta ga pogodbenici sprejeli. Sočasna uporaba drugih jezikov ni prepovedana, pod pogojem da so informacije v drugem jeziku enake informacijam v določenem jeziku ali da informacije v dodatnem jeziku ne vključujejo zavajajoče izjave o izdelku, ter (e) pogodbenica namesto oznak ali etiket, fizično pritrjenih na izdelek, sprejme začasne ali odstranljive etikete ali označevanje ali etiketiranje v spremni dokumentaciji, kadar meni, da s tem niso ogroženi zakoniti cilji iz Sporazuma o tehničnih omejitvah v trgovini. Člen 4.10 Mehanizem usklajevanja 1. Pogodbenici se strinjata, da določita koordinatorja za tehnične omejitve v trgovini ter drugo pogodbenico ustrezno obvestita, ko koordinatorja zamenjata. Koordinatorja za tehnične omejitve v trgovini delata skupaj za olajšanje izvajanja tega poglavja in sodelovanja med pogodbenicama v vseh zadevah iz tega poglavja. 2. Naloge koordinatorja vključujejo: (a) spremljanje izvajanja in uporabe tega poglavja ter takojšnjo obravnavo vsakega vprašanja pogodbenic v zvezi s pripravo, sprejetjem, uporabo ali izvrševanjem standardov, tehničnih predpisov in postopkov ugotavljanja kakovosti ter na zahtevo pogodbenice tudi posvetovanje o katerem koli vprašanju iz tega poglavja; (b) krepitev sodelovanja pri pripravi in izboljševanju standardov, tehničnih predpisov in postopkov ugotavljanja skladnosti; (c) ustrezna priprava vzpostavljanja ureditvenih dialogov v skladu s členom 4.3; (d) priprava ustanovitve delovnih skupin, ki lahko vključujejo nevladne strokovnjake in zainteresirane strani, ki sta jih vzajemno določili pogodbenici, ali se z njimi posvetujejo; (e) izmenjava informacij o razvoju v nevladnih, regionalnih in multilateralnih forumih v zvezi s standardi, tehničnimi predpisi in postopki ugotavljanja skladnosti ter (f) pregledovanje tega poglavja glede na kakršne koli spremembe v skladu s Sporazumom o tehničnih omejitvah v trgovini. 3. Koordinatorja med seboj komunicirata na kakršen koli dogovorjen način, ki je primeren za učinkovito in uspešno opravljanje njunih nalog. POGLAVJE PET SANITARNI IN FITOSANITARNI UKREPI Člen 5.1 Cilj 1. Cilj tega poglavja je zmanjšati negativne učinke sanitarnih in fitosanitarnih ukrepov na trgovino, hkrati pa zavarovati življenje ali zdravje ljudi, živali ali rastlin na ozemlju pogodbenic. 2. Nadalje je cilj tega poglavja izboljšati sodelovanje med pogodbenicama pri vprašanjih v zvezi z dobrim počutjem živali, ob upoštevanju različnih dejstev, kot so razmere v živinorejski industriji pogodbenic. Člen 5.2 Področje uporabe To poglavje se uporablja za vse sanitarne in fitosanitarne ukrepe pogodbenic, ki lahko neposredno ali posredno vplivajo na trgovino med pogodbenicama. Člen 5.3 Opredelitev pojmov V tem poglavju sanitarni ali fitosanitarni ukrep pomeni vsak ukrep, opredeljen v odstavku 1 Priloge A k Sporazumu o sanitarnih in fitosanitarnih ukrepih. Člen 5.4 Pravice in obveznosti Pogodbenici potrjujeta svoje obstoječe pravice in obveznosti iz Sporazuma o sanitarnih in fitosanitarnih ukrepih. Člen 5.5 Preglednost in izmenjava informacij Pogodbenici: (a) si prizadevata za preglednost sanitarnih in fitosanitarnih ukrepov, ki se uporabljajo za trgovino; (b) izboljšujeta vzajemno razumevanje sanitarnih in fitosanitarnih ukrepov vsake pogodbenice in njihovo izvajanje; (c) si izmenjujeta informacije o vprašanjih, povezanih s pripravo in uporabo sanitarnih in fitosanitarnih ukrepov, ki vplivajo ali bi lahko vplivali na trgovino med pogodbenicama, da se zmanjšajo njihovi negativni učinki na trgovino, ter (d) na zahtevo pogodbenice sporočita zahteve, ki se uporabljajo za uvoz posebnih izdelkov. Člen 5.6 Mednarodni standardi Pogodbenici: (a) na zahtevo pogodbenice sodelujeta za dosego dogovora o uporabi mednarodnih standardov na področjih, ki vplivajo ali bi lahko vplivali na trgovino med njima, da se zmanjšajo njihovi negativni učinki na trgovino, ter (b) sodelujeta pri pripravi mednarodnih standardov, smernic in priporočil. Člen 5.7 Uvozne zahteve 1. Splošne uvozne zahteve pogodbenice se uporabljajo za celotno ozemlje druge pogodbenice. 2. Dodatne posebne uvozne zahteve se lahko uvedejo za pogodbenico izvoznico ali njene dele na podlagi opredelitve zdravstvenega stanja živali ali rastlin pogodbenice izvoznice ali njenih delov, ki jo opravi pogodbenica uvoznica v skladu s Sporazumom o sanitarnih in fitosanitarnih ukrepih ter smernicami in standardi Komisije za Codex Alimentarius, Svetovne organizacije za zdravje živali in Mednarodne konvencije o varstvu rastlin. Člen 5.8 Ukrepi v zvezi z zdravjem živali in rastlin 1. Pogodbenici priznavata pojem območij brez škodljivcev ali bolezni ali območij, na katerih škodljivci ali bolezni niso močno razširjeni, v skladu s Sporazumom o sanitarnih in fitosanitarnih ukrepih ter standardi Svetovne organizacije za zdravje živali in Mednarodne konvencije o varstvu rastlin, ter določita ustrezen postopek za priznavanje takih območij, ob upoštevanju zadevnih mednarodnih standardov, smernic ali priporočil. 2. Pogodbenici pri opredelitvi takih območij upoštevata dejavnike, kot so geografski položaj, ekosistemi, epidemiološki nadzor ter učinkovitost sanitarnega ali fitosanitarnega nadzora na takih območjih. 3. Pogodbenici tesno sodelujeta pri opredeljevanju območij brez škodljivcev ali bolezni ali območij, na katerih škodljivci ali bolezni niso močno razširjeni, da okrepita zaupanje v postopke, ki jih uporablja vsaka pogodbenica za opredeljevanje takih območij. Pogodbenici si prizadevata končati to krepitev zaupanja v približno dveh letih od začetka veljavnosti tega sporazuma. Uspešen zaključek sodelovanja za krepitev zaupanja potrdi Odbor za sanitarne in fitosanitarne ukrepe iz člena 5.10. 4. Pri opredeljevanju takih območij pogodbenica uvoznica zdravstveno stanje živali ali rastlin pogodbenice izvoznice ali njenih delov načeloma opredeli na podlagi informacij pogodbenice izvoznice v skladu s Sporazumom o sanitarnih in fitosanitarnih ukrepih ter standardi Svetovne organizacije za zdravje živali in Mednarodne konvencije o varstvu rastlin, prav tako pa upošteva opredelitev pogodbenice izvoznice. Če pogodbenica ne sprejme opredelitve druge pogodbenice, pogodbenica, ki opredelitve ne sprejme, navede razloge za to in se pripravi na posvetovanja. 5. Pogodbenica izvoznica zagotovi potrebne dokaze, da pogodbenici uvoznici objektivno pokaže, da taka območja so in da bodo verjetno tudi ostala območja brez škodljivcev ali bolezni ali območja, na katerih škodljivci ali bolezni niso močno razširjeni. V ta namen se pogodbenici uvoznici na zahtevo zagotovi ustrezen dostop zaradi pregleda, preskušanja in drugih zadevnih postopkov. Člen 5.9 Sodelovanje na področju dobrega počutja živali Pogodbenici: (a) si izmenjujeta informacije, strokovno znanje in izkušnje na področju dobrega počutja živali ter sprejmeta delovni načrt za take dejavnosti ter (b) sodelujeta pri pripravi standardov za dobro počutje živali v mednarodnih forumih, zlasti v zvezi z omamljanjem in zakolom živali. Člen 5.10 Odbor za sanitarne in fitosanitarne ukrepe 1. Odbor za sanitarne in fitosanitarne ukrepe, ustanovljen v skladu s členom 15.2.1 (Specializirani odbori), lahko: (a) pripravi potrebne postopke ali ureditve za izvajanje tega poglavja; (b) spremlja napredek izvajanja tega poglavja; (c) potrdi uspešen zaključek krepitve zaupanja iz člena 5.8.3; (d) pripravi postopke za odobritev obratov za izdelke živalskega izvora in, kadar je to primerno, proizvodno enoto za izdelke rastlinskega izvora ter (e) vzpostavi forum za razpravo o težavah, ki izhajajo iz uporabe nekaterih sanitarnih ali fitosanitarnih ukrepov, da se poiščejo vzajemno sprejemljive alternativne možnosti. V zvezi s tem se Odbor na zahtevo pogodbenice nujno sestane, da se opravijo posvetovanja. 2. Odbor sestavljajo predstavniki pogodbenic, ki se sestanejo enkrat na leto na vzajemno dogovorjen datum. Kraj sestankov je prav tako vzajemno dogovorjen. Dnevni red je dogovorjen pred sestanki. Pogodbenici izmenično predsedujeta Odboru. Člen 5.11 Reševanje sporov Pogodbenici za zadeve, ki izhajajo iz tega poglavja, ne smeta uporabiti poglavja štirinajst (Reševanje sporov). POGLAVJE ŠEST OLAJŠEVANJE CARINE IN TRGOVINE Člen 6.1 Cilji in načela Pogodbenici za olajšanje trgovine in spodbujanje carinskega sodelovanja na dvostranski in večstranski ravni strinjata, da bosta sodelovali ter sprejeli in uporabljali njune uvozne, izvozne in tranzitne zahteve ter postopke za blago na podlagi naslednjih ciljev in načel: (a) za zagotovitev učinkovitih in sorazmernih uvoznih, izvoznih in tranzitnih zahtev in postopkov za blago, (i) vsaka pogodbenica sprejme ali ohrani hitre carinske postopke, hkrati pa ohrani ustrezen carinski nadzor in izbirne postopke; (ii) uvozne, izvozne in tranzitne zahteve in postopki ne pomenijo večje upravne obremenitve ali večjega omejevanja trgovine, kot je potrebno za doseganje zakonitih ciljev; (iii) vsaka pogodbenica zagotovi carinjenje blaga s čim manj dokumentacije, uporabnikom carine pa omogoči dostop do elektronskih sistemov; (iv) vsaka pogodbenica uporablja informacijsko tehnologijo, ki pospeši postopke za sprostitev blaga; (v) vsaka pogodbenica zagotovi, da njeni carinski organi in agencije, udeleženi pri mejnih pregledih, vključno z zadevami v zvezi z uvozom, izvozom in tranzitom, sodelujejo in usklajujejo svoje dejavnosti, ter (vi) vsaka pogodbenica zagotovi neobvezno uporabo carinskih posrednikov; (b) uvozne, izvozne in tranzitne zahteve in postopki temeljijo na mednarodnih trgovinskih in carinskih instrumentih in standardih, ki sta jih pogodbenici sprejeli, (i) mednarodni trgovinski in carinski instrumenti in standardi so osnova za uvozne, izvozne in tranzitne zahteve in postopke, kadar taki instrumenti in standardi obstajajo, razen ko pomenijo neustrezno ali neučinkovito sredstvo za doseganje zakonitih ciljev, ter (ii) zahteve in postopki v zvezi s podatki se uporabljajo postopoma in v skladu s carinskim podatkovnim modelom Svetovne carinske organizacije (v nadaljnjem besedilu: WCO) ter zadevnimi priporočili in smernicami WCO; (c) zahteve in postopki so pregledni in predvidljivi za uvoznike, izvoznike in druge zainteresirane strani; (d) vsaka pogodbenica se pravočasno posvetuje s predstavniki trgovinske skupnosti in drugimi zainteresiranimi stranmi, tudi o bistvenih novih ali spremenjenih zahtevah in postopkih pred njihovim sprejetjem; (e) načela in postopki za obvladovanje tveganja se uporabljajo, tako da je usklajevanje osredotočeno na transakcije, ki jim je treba nameniti posebno pozornost; (f) pogodbenici sodelujeta in si izmenjujeta informacije za spodbujanje izvajanja in izpolnjevanja ukrepov za olajševanje trgovine, dogovorjenih po tem sporazumu, ter (g) ukrepi za olajševanje trgovine ne posegajo v doseganje zakonitih ciljev politike, kot je varovanje nacionalne varnosti, zdravja in varstvo okolja. Člen 6.2 Sprostitev blaga 1. Vsaka pogodbenica sprejme in uporablja poenostavljene in učinkovite carinske in druge trgovinske zahteve in postopke, da se olajša trgovina med pogodbenicama. 2. Vsaka pogodbenica v skladu z odstavkom 1 zagotovi, da njeni carinski, mejni ali drugi pristojni organi uporabljajo zahteve in postopke: (a) s katerimi se zagotovi sprostitev blaga v obdobju, ki ni daljše od obdobja, potrebnega za zagotovitev skladnosti s carinskimi in drugimi trgovinskimi zakoni in formalnostmi. Vsaka pogodbenica si prizadeva za nadaljnje skrajšanje obdobja za sprostitev; (b) s katerimi se zagotovi vnaprejšnje pošiljanje in morebitna obdelava informacij v elektronski obliki pred fizičnim prihodom blaga ("obdelava pred prihodom"), da se omogoči sprostitev blaga ob prihodu; (c) s katerimi se omogoči, da carina uvoznikom odobri sprostitev blaga, preden carinski organi končno določijo veljavne carine, davke in pristojbine ter brez poseganja v to določitev [3], ter (d) s katerimi se omogoči sprostitev blaga ob prihodu brez začasnega prevoza v skladišča ali druge prostore. Člen 6.3 Poenostavljen carinski postopek Pogodbenici si prizadevata uporabljati poenostavljene uvozne in izvozne postopke za trgovce ali gospodarske subjekte, ki izpolnjujejo posebna merila, ki jih določi pogodbenica, kar zlasti omogoča hitrejšo sprostitev in carinjenje blaga, vključno z vnaprejšnjim pošiljanjem in morebitno obdelavo informacij v elektronski obliki pred fizičnim prihodom pošiljk, manj pogoste fizične preglede in olajšuje trgovino v zvezi z, na primer, poenostavljenimi izjavami s čim manj dokumentacije. Člen 6.4 Obvladovanje tveganja Vsaka pogodbenica uporabi sisteme obvladovanja tveganja, po možnosti v elektronski obliki, za analizo tveganja in opredelitve ciljev, ki carinskim organom omogočajo, da se pri inšpekciji osredotočijo na blago z visoko stopnjo tveganja, in ki poenostavljajo carinjenje in premikanje blaga z nizko stopnjo tveganja. Vsaka pogodbenica svoje postopke obvladovanja tveganja pripravi na podlagi Mednarodne konvencije o poenostavitvi in uskladitvi carinskih postopkov iz leta 1999 (v nadaljnjem besedilu: Kjotska konvencija) in smernic WCO za postopke obvladovanja tveganja. Člen 6.5 Preglednost 1. Vsaka pogodbenica zagotovi, da so njeni carinski in drugi trgovinski zakoni, predpisi in splošni upravni postopki in druge zahteve, vključno s pristojbinami in drugimi stroški, takoj na voljo vsem zainteresiranim stranem po uradno določenem mediju in, kadar je to mogoče in izvedljivo, na uradni spletni strani. 2. Vsaka pogodbenica določi ali ohrani eno ali več informacijskih točk za obravnavo vprašanj zainteresiranih strani o carinskih in drugih trgovinskih zadevah. 3. Vsaka pogodbenica se posvetuje s predstavniki trgovinske skupnosti in drugimi zainteresiranimi stranmi ter jim zagotovi informacije. Taka posvetovanja in informacije zajemajo bistvene nove ali spremenjene zahteve in postopke, pred njihovim sprejetjem pa se omogoči predložitev pripomb. Člen 6.6 Vnaprejšnje odločitve 1. Vsaka pogodbenica na pisno zahtevo trgovcev pred uvozom blaga na njeno ozemlje v skladu z lastnimi zakoni in predpisi prek svojih carinskih organov izda pisno vnaprejšnjo odločitev o tarifni uvrstitvi, poreklu ali kateri koli taki zadevi, za katero se pogodbenica odloči. 2. Vsaka pogodbenica v skladu z morebitnimi zahtevami o zaupnosti iz svojih zakonov in predpisov objavi, na primer na internetu, svoje vnaprejšnje odločitve o tarifni uvrstitvi in kakršni koli taki zadevi, za katero se pogodbenica odloči. 3. Pogodbenici za olajšanje trgovine v svoj dvostranski dialog vključujeta redne posodobitve o spremembah v njunih zakonodajah v zvezi z zadevami iz odstavkov 1 in 2. Člen 6.7 Pritožbeni postopki 1. Vsaka pogodbenica zagotovi, da imajo zadevne osebe, ki so predmet njenih določitev o carinskih zadevah in drugih uvoznih, izvoznih in tranzitnih zahtevah in postopkih, možnost zahtevati pregled ali vložiti pritožbo v zvezi s takimi določitvami. Pogodbenica lahko zahteva, da se pritožba vloži pri isti agenciji, njenem nadzornemu organu ali sodnem organu, preden jo pregleda višji neodvisni organ, ki je lahko sodni organ ali upravno sodišče. 2. Proizvajalec ali izvoznik lahko na zahtevo revizijskega organa informacije pošlje neposredno pogodbenici, ki opravlja upravni pregled. Izvoznik ali proizvajalec, ki pošilja informacije, lahko pogodbenico, ki opravlja upravni pregled, zaprosi, naj navedene informacije obravnava kot zaupne v skladu z njenimi zakoni in predpisi. Člen 6.8 Zaupnost 1. Vsaka informacija, ki jo osebe ali organi pogodbenice pošljejo organom druge pogodbenice v skladu z določbami iz tega poglavja, tudi kadar se to zahteva v skladu s členom 6.7, se obravnava kot zaupna ali omejena informacija, odvisno od zakonov in predpisov, ki se uporabljajo v pogodbenicah. Zanjo velja obveznost varovanja uradne skrivnosti in se zavaruje kot podobne informacije v skladu z zadevnimi zakoni in predpisi pogodbenice, ki je to informacijo prejela. 2. Osebni podatki se lahko izmenjujejo le, kadar se pogodbenica, ki jih je prejela, zaveže, da bo za take podatke zagotovila raven varstva, ki je vsaj enaka ravni, kakršno za zadeven primer zagotavlja pogodbenica, ki je te podatke poslala. Oseba, ki pošlje informacije, ne določa nobenih zahtev, ki bi bile strožje od tistih, ki veljajo zanjo v skladu z zakonodajo, ki se zanjo uporablja. 3. Organi pogodbenice, ki je prejela informacije iz odstavka 1, teh informacij brez izrecnega dovoljenja oseb ali organov, ki so jih poslali, ne uporabljajo za druge namene, kot za tiste, za katere so bile poslane. 4. Informacije iz odstavka 1 se brez izrecnega dovoljenja oseb ali organov, ki so jih poslali, ne objavijo ali kako drugače razkrijejo nobenim osebam, razen kadar je to v zvezi s pravnimi postopki potrebno ali odobreno v skladu z zakoni in predpisi pogodbenice, ki jih je prejela. Oseba ali organ, ki je informacije poslala, je o takem razkritju po možnosti obveščena vnaprej. 5. Kadar organ pogodbenice od določene osebe zahteva informacije v skladu z določbami tega poglavja, navedeno osebo obvesti o vsakršni možnosti razkritja v zvezi s pravnimi postopki. 6. Razen če je z osebo, ki je poslala informacije, drugače dogovorjeno, pogodbenica prosilka, kadar koli je to ustrezno, uporabi vse razpoložljive ukrepe v skladu z veljavnimi zakoni in predpisi navedene pogodbenice, da ohrani zaupnost informacij in zavaruje osebne podatke v primeru zahtevkov tretjih strani ali drugih organov za razkritje zadevnih informacij. Člen 6.9 Pristojbine in takse V zvezi z vsemi pristojbinami in taksami kakršne koli narave, razen carin in postavk, ki so izključene iz opredelitve carine iz člena 2.3 (Carina), uvedenih v zvezi z uvozom ali izvozom: (a) pristojbine in takse se uvedejo samo za storitve v zvezi z zadevnim uvozom ali izvozom ali za kakršno koli formalnost, ki je potrebna za izvedbo takega uvoza ali izvoza; (b) pristojbine in takse ne presegajo približnih stroškov opravljenih storitev; (c) pristojbine in takse se ne izračunavajo na podlagi ad valorem, (d) pristojbine in takse se ne uvedejo za konzularne storitve; (e) informacije o pristojbinah in taksah se objavijo po uradno določenem mediju in, kadar je to mogoče in izvedljivo, na uradni spletni strani. Te informacije zajemajo razloge za pristojbino ali takso za opravljene storitve, naziv pristojnega organa, pristojbine in takse, ki se bodo uporabile, ter datum in način plačila ter (f) nove ali spremenjene pristojbine in takse se ne uvedejo, dokler niso navedene informacije objavljene in dane na voljo v skladu s pododstavkom (e). Člen 6.10 Pregledi pred odpremo Nobena pogodbenica ne zahteva pregledov pred odpremo ali enakovrednega postopka. Člen 6.11 Revizija po carinjenju Vsaka pogodbenica trgovcem zagotovi možnost izvedbe učinkovitih revizij po carinjenju. Izvedba revizij po carinjenju ne uvaja neupravičenih ali neutemeljenih zahtev ali obremenitev za trgovca. Člen 6.12 Carinsko vrednotenje Sporazum o carinskem vrednotenju je brez pridržkov in možnosti iz člena 20 in odstavkov od 2 do 4 Priloge III k Sporazumu o carinskem vrednotenju smiselno vključen v ta sporazum in je njegov sestavni del. Člen 6.13 Carinsko sodelovanje 1. Pogodbenici okrepita sodelovanje pri carinskih in s carino povezanih zadevah. 2. Pogodbenici se zavežeta, da bosta pripravili ukrepe za olajševanje trgovine v carinskih zadevah, ob upoštevanju dela mednarodnih organizacij na tem področju. To lahko vključuje preskušanje novih carinskih postopkov. 3. Pogodbenici potrdita svojo zavezo, da bosta olajševali zakoniti pretok blaga, in si izmenjujeta strokovno znanje o ukrepih za izboljšanje carinskih tehnik in postopkov ter o računalniških sistemih v skladu z določbami tega sporazuma. 4. Pogodbenici se zavežeta: (a) k usklajevanju dokumentacije in podatkov, ki se uporabljajo v trgovini, v skladu z mednarodnimi standardi, da olajšata medsebojni trgovinski tok pri carinskih zadevah v zvezi z uvozom, izvozom in tranzitom blaga; (b) h krepitvi usklajevanja med njunimi carinskimi laboratoriji in znanstvenimi službami ter k usklajevanju metod carinskih laboratorijev; (c) k izmenjavi carinskega osebja; (d) k skupni organizaciji programov usposabljanja v zvezi s carinskimi zadevami za uradnike, ki neposredno sodelujejo v carinskih postopkih; (e) k razvijanju učinkovitih mehanizmov za komuniciranje s trgovinskimi in poslovnimi skupnostmi; (f) kolikor je to izvedljivo, k vzajemni pomoči pri tarifni uvrstitvi, vrednotenju in opredelitvi porekla za preferencialno tarifno obravnavo uvoženega blaga; (g) k spodbujanju okrepljenega in učinkovitega uveljavljanja pravic intelektualne lastnine, ki ga izvajajo carinski organi pri uvozu, izvozu, ponovnem izvozu, tranzitu, pretovarjanju in drugih carinskih postopkih ter zlasti pri ponarejenem blagu, ter (h) sočasno z olajševanjem trgovine, k izboljševanju varnosti pomorskih zabojnikov in drugih pošiljk z vseh lokacij, ki se uvažajo v pogodbenico, se v njej pretovarjajo ali so v tranzitu čez njo. Pogodbenici se strinjata, da cilji okrepljenega in razširjenega sodelovanja med drugim vključujejo: (i) sodelovanje za okrepitev carinskih vidikov za zavarovanje logistične verige mednarodne trgovine ter (ii) kolikor je to izvedljivo, usklajevanje stališč v vsakršnem večstranskem forumu, na katerem se lahko ustrezno predložijo vprašanja v zvezi z varnostjo zabojnikov in se lahko o njih razpravlja. 5. Pogodbenici priznata, da je medsebojno tehnično sodelovanje osnovnega pomena za olajševanje izpolnjevanja obveznosti iz tega sporazuma in doseganje visoke ravni olajševanja trgovine. Pogodbenici se prek svojih carinskih uprav dogovorita o pripravi programa za tehnično sodelovanje pod vzajemno dogovorjenimi pogoji glede področja uporabe, časa in stroškov ukrepov za sodelovanje na carinskih in s carino povezanih področjih. 6. Pogodbenici prek svojih posameznih carinskih uprav in drugih mejnih organov pregledata zadevne mednarodne pobude za olajševanje trgovine, ki med drugim vključujejo delo v okviruWTO in WCO, da se opredelijo področja, na katerih bi nadaljnji skupni ukrepi olajšali trgovino med pogodbenicama, in spodbudi doseganje skupnih večstranskih ciljev. Kadar koli je to mogoče, si pogodbenici prizadevata za opredelitev skupnih stališč v okviru mednarodnih organizacij na področju carine in olajševanja trgovine, zlasti v okviru WTO in WCO. 7. Pogodbenici si pomagata pri izvajanju in uveljavljanju tega poglavja, Protokola o opredelitvi pojma "izdelki s poreklom" in metodah upravnega sodelovanja ter njunih posameznih carinskih zakonov ali predpisov. Člen 6.14 Vzajemna upravna pomoč v carinskih zadevah 1. Pogodbenici zagotovita vzajemno upravno pomoč v carinskih zadevah v skladu z določbami iz Protokola o vzajemni upravni pomoči v carinskih zadevah. 2. Pogodbenici ne smeta uporabiti poglavja štirinajst (Reševanje sporov) iz tega sporazuma za zadeve, ki jih ureja člen 9.1 Protokola o vzajemni upravni pomoči v carinskih zadevah. Člen 6.15 Carinske kontaktne točke 1. Pogodbenici si izmenjujeta sezname določenih kontaktnih točk za zadeve, ki izhajajo iz tega poglavja in Protokola o opredelitvi pojma "izdelki s poreklom" in metodah upravnega sodelovanja. 2. Kontaktne točke si s posvetovanji prizadevajo rešiti operativne zadeve, ki jih ureja to poglavje. Če kontaktne točke zadeve ne morejo rešiti, se zadeva predloži Carinskemu odboru iz tega poglavja. Člen 6.16 Carinski odbor 1. Carinski odbor, ustanovljen v skladu s členom 15.2.1 (Specializirani odbori), zagotovi pravilno izvajanje tega poglavja in Protokola o opredelitvi pojma "izdelki s poreklom" in metodah upravnega sodelovanja ter Protokola o vzajemni upravni pomoči v carinskih zadevah ter preuči vsa vprašanja, ki izhajajo iz njihove uporabe. O zadevah, ki jih ureja ta sporazum, poroča Odboru za trgovino, ustanovljen v skladu s členom 15.1.1 (Odbor za trgovino). 2. Carinski odbor sestavljajo predstavniki carinskih in drugih organov pogodbenic, pristojnih za carino in olajševanje trgovine, upravljanje Protokola o opredelitvi pojma "izdelki s poreklom" in metodah upravnega sodelovanja ter Protokola o vzajemni upravni pomoči v carinskih zadevah. 3. Carinski odbor sprejme svoj poslovnik in se sestane enkrat na leto, kraj sestanka je vsako leto v drugi pogodbenici. 4. Carinski odbor se sestane na zahtevo pogodbenice, da razpravlja o razhajanjih med pogodbenicama in si jih prizadeva rešiti, in sicer v zvezi z zadevami, ki jih urejata to poglavje in Protokol o opredelitvi pojma "izdelki s poreklom" in metodah upravnega sodelovanja ter Protokol o vzajemnem upravnem sodelovanju v carinskih zadevah, vključno z olajševanjem trgovine, tarifno uvrstitvijo, poreklom blaga in vzajemno upravno pomočjo v carinskih zadevah, zlasti v zvezi s členoma 7 in 8 Protokola o vzajemni upravni pomoči v carinskih zadevah. 5. Carinski odbor lahko pripravi resolucije, priporočila ali mnenja, ki jih šteje za potrebne za dosego skupnih ciljev in pravilno delovanje mehanizmov, določenih v tem poglavju in Protokolu o opredelitvi pojma "izdelki s poreklom" in metodah upravnega sodelovanja ter Protokolu o vzajemni upravni pomoči v carinskih zadevah. POGLAVJE SEDEM TRGOVINA S STORITVAMI, USTANAVLJANJE IN ELEKTRONSKO POSLOVANJE ODDELEK A Splošne določbe Člen 7.1 Cilj, področje in obseg uporabe 1. Pogodbenici ob ponovni potrditvi svojih posameznih pravic in obveznosti iz Sporazuma WTO uvajata potrebne ureditve za postopno vzajemno liberalizacijo trgovine s storitvami in ustanavljanja ter za sodelovanje pri elektronskem poslovanju. 2. To poglavje v ničemer ne nalaga nobenih obveznosti v zvezi z javnimi naročili. 3. To poglavje se ne uporablja za subvencije ali donacije, ki jih zagotovi pogodbenica, vključno z vladnimi posojili, jamstvi in zavarovanjem. 4. V skladu s tem poglavjem vsaka pogodbenica ohrani pravico do urejanja in uvajanja novih predpisov za izpolnjevanje zakonitih ciljev politike. 5. To poglavje se ne uporablja za ukrepe, ki vplivajo na fizične osebe, ki želijo dostop do trga delovne sile pogodbenice, niti se ne uporablja za ukrepe glede državljanstva, prebivališča ali zaposlitve za nedoločen čas. 6. To poglavje pogodbenicama v ničemer ne preprečuje uporabe ukrepov za urejanje vstopa fizičnih oseb na njuno ozemlje ali za njihovo začasno bivanje, vključno z ukrepi, potrebnimi za zavarovanje celovitosti njunih meja in zagotovitev urejenega prehajanja fizičnih oseb čez njune meje, če se taki ukrepi ne uporabljajo tako, da bi izničili ali omejili ugodnosti za drugo pogodbenico pod pogoji posebne zaveze iz tega poglavja in njegovih prilog [4]. Člen 7.2 Opredelitev pojmov V tem poglavju: (a) ukrep pomeni vsak ukrep pogodbenice, v obliki zakona, predpisa, pravila, postopka, sklepa, upravnega ukrepa ali v kateri koli drugi obliki; (b) ukrepi, ki jih pogodbenica sprejme ali ohrani pomeni ukrepe, ki jih sprejmejo: (i) centralne, regionalne ali lokalne vlade in organi ter (ii) nevladne organizacije pri izvajanju pooblastil, ki jim jih dodelijo centralne, regionalne ali lokalne vlade oziroma organi; (c) oseba pomeni fizično ali pravno osebo; (d) fizična oseba pomeni državljana Koreje ali ene od držav članic Evropske unije v skladu z njihovo zakonodajo; (e) pravna oseba pomeni vsak subjekt s pravno osebnostjo, pravilno ustanovljen ali kako drugače organiziran po ustreznem zakonu kot pridobitna ali nepridobitna dejavnost ter v zasebni ali državni lasti, vključno z družbami, trusti, osebnimi družbami, skupnimi podjetji, samostojnimi podjetniki ali združenji; (f) pravna oseba pogodbenice pomeni: (i) pravno osebo, ustanovljeno v skladu z zakoni ene od držav članic Evropske unije oziroma Koreje, z glavnim sedežem, centralno upravo [5] ali glavno poslovno enoto na ozemlju, na katerem se uporabljata Pogodba o Evropski uniji in Pogodba o delovanju Evropske unije, oziroma na ozemlju Koreje. Če ima pravna oseba samo glavni sedež ali osrednjo upravo na ozemlju, na katerem se uporabljata Pogodba o Evropski uniji in Pogodba o delovanju Evropske unije, oziroma na ozemlju Koreje, se ne šteje za pravno osebo Evropske unije oziroma Koreje, razen če opravlja bistvene poslovne dejavnosti [6] na ozemlju, na katerem se uporabljata Pogodba o Evropski uniji in Pogodba o delovanju Evropske unije, oziroma na ozemlju Koreje, ali (ii) v primeru ustanavljanja v skladu s členom 7.9(a) pravno osebo, ki je v lasti ali pod nadzorom fizične osebe pogodbenice EU oziroma Koreje, ali pravne osebe Evropske unije oziroma Koreje, opredeljene v pododstavku (i). Pravna oseba je: (i) v lasti oseb pogodbenice EU ali Koreje, če je več kot 50 odstotkov njenega deleža v lastniškem kapitalu v lasti oseb pogodbenice EU oziroma Koreje; (ii) pod nadzorom oseb pogodbenice EU ali Koreje, če so take osebe pooblaščene, da imenujejo večino njenih direktorjev ali da drugače zakonito vodijo njeno delovanje; (iii) povezana z drugo osebo, ko nadzoruje navedeno drugo osebo ali je pod njenim nadzorom ali ko sta z drugo osebo pod nadzorom iste osebe; (g) ne glede na pododstavek (f) ta sporazum prav tako zajema ladijske družbe s sedežem zunaj pogodbenice EU oziroma Koreje, ki so pod nadzorom državljanov države članice Evropske unije oziroma Koreje, če so njihova plovila registrirana v skladu z zakonodajo navedene države članice Evropske unije oziroma Koreje in plujejo pod zastavo države članice Evropske unije oziroma Koreje [7]; (h) sporazum o gospodarskem povezovanju pomeni sporazum, ki znatno liberalizira trgovino s storitvami in ustanavljanje v skladu s Sporazumom WTO, zlasti s členoma V in V a GATS; (i) storitve popravil in vzdrževanja zračnih plovil pomenijo dejavnosti, ki se opravljajo na zračnem plovilu ali njegovem delu, medtem ko je umaknjeno iz prometa, in ne vključujejo tako imenovanega linijskega vzdrževanja; (j) storitve računalniškega sistema rezervacij so storitve računalniških sistemov, ki vsebujejo podatke o voznih redih letalskih prevoznikov, o razpoložljivih zmogljivostih, o vozninah in pravilih o prevozu, na podlagi katerih je možno rezervirati ali izdajati vozovnice; (k) prodaja in trženje storitev zračnega prevoza pomeni, da zadevni letalski prevoznik lahko prosto prodaja in trži svoje storitve zračnega prevoza, vključno z vsemi vidiki trženja, kot so tržne raziskave, oglaševanje in distribucija. Te dejavnosti ne vključujejo določanja cen storitev zračnega prevoza niti veljavnih pogojev; ter (l) ponudnik storitve pomeni vsako osebo, ki ponuja ali želi ponujati storitev, tudi kot investitor. Člen 7.3 Odbor za trgovino s storitvami, ustanavljanje in elektronsko poslovanje 1. Odbor za trgovino s storitvami, ustanavljanje in elektronsko poslovanje, ustanovljen v skladu s členom 15.2.1 (Specializirani odbori), sestavljajo predstavniki pogodbenic. Glavni predstavnik pogodbenic v odboru je uradnik organa pogodbenice, ki je pristojen za izvajanje tega poglavja. 2. Odbor: (a) nadzoruje in ocenjuje izvajanje tega poglavja; (b) obravnava vprašanja v zvezi s tem poglavjem, ki jih nanj naslovi pogodbenica, ter (c) zadevnim organom omogoča izmenjavo informacij o previdnostnih ukrepih v zvezi s členom 7.46. ODDELEK B Čezmejno opravljanje storitev Člen 7.4 Področje uporabe in opredelitev pojmov 1. Ta oddelek se uporablja za ukrepe pogodbenic, ki vplivajo na čezmejno opravljanje vseh storitev z izjemo: (a) avdiovizualnih storitev [8]; (b) nacionalne pomorske kabotaže ter (c) nacionalnih in mednarodnih storitev zračnega prevoza, rednih ali izrednih, ter storitev, ki so neposredno povezane z uveljavljanjem prometnih pravic, razen: (i) storitev popravil in vzdrževanja zračnih plovil; (ii) prodaje in trženja storitev letalskega prevoza; (iii) storitev računalniškega sistema rezervacij ter (iv) drugih pomožnih storitev za storitve letalskega prevoza, kot so storitve zemeljske oskrbe, storitve najema zračnih plovil s posadko in storitve upravljanja letališč. 2. Ukrepi, ki vplivajo na čezmejno opravljanje storitev, vključujejo ukrepe, ki vplivajo na: (a) pripravo, distribucijo, trženje, prodajo in izvedbo storitve; (b) nakup, plačilo ali uporabo storitve; (c) dostop do in uporabo, v zvezi z opravljanjem storitve, mrež ali storitev, za katere pogodbenici zahtevata splošno dostopnost za javnost, ter (d) prisotnost ponudnika storitve pogodbenice na ozemlju druge pogodbenice. 3. V tem oddelku: (a) je čezmejno opravljanje storitev opredeljeno kot opravljanje storitve: (i) z ozemlja ene pogodbenice na ozemlje druge pogodbenice ter (ii) na ozemlju ene pogodbenice za uporabnika storitve druge pogodbenice; (b) storitve vključujejo vsako storitev v katerem koli sektorju, razen storitev, opravljenih pri izvajanju vladnih pooblastil, ter (c) storitev, opravljena pri izvajanju vladnih pooblastil, pomeni vsako storitev, ki ni opravljena na komercialni podlagi ali v konkurenci z drugimi ponudniki storitev. Člen 7.5 Dostop do trga 1. Pri dostopu do trga prek čezmejnega opravljanja storitev vsaka pogodbenica storitvam in ponudnikom storitev druge pogodbenice zagotavlja obravnavo, ki ni manj ugodna od obravnave, določene v določilih, omejitvah in pogojih, ki so dogovorjeni in določeni v posebnih zavezah iz Priloge 7-A. 2. V sektorjih, v katerih se sprejmejo zaveze v zvezi z dostopom do trga, so ukrepi, ki jih pogodbenica ne sme sprejeti ali ohraniti v kateri koli regiji ali na svojem celotnem ozemlju, razen če je v Prilogi 7-A drugače določeno, opredeljeni kot: (a) omejitve števila ponudnikov storitev v obliki številčnih kvot, monopolov, izključnih ponudnikov storitev ali zahteve po preverjanju gospodarskih potreb [9]; (b) omejitve skupne vrednosti storitvenih transakcij ali premoženja v obliki številčnih kvot ali zahteve po preverjanju gospodarskih potreb ter (c) omejitve skupnega števila storitvenih operacij ali skupne količine opravljenih storitev, izražene v določenih številčnih enotah v obliki kvot ali zahteve po preverjanju gospodarskih potreb [10]. Člen 7.6 Nacionalna obravnava 1. V sektorjih, v katerih so zaveze glede dostopa do trga navedene v Prilogi 7-A ter so predmet kakršnih koli pogojev in pridržkov iz te priloge, vsaka pogodbenica v zvezi z vsemi ukrepi, ki vplivajo na čezmejno opravljanje storitev, storitvam in ponudnikom storitev druge pogodbenice zagotovi obravnavo, ki ni manj ugodna od obravnave, ki jo zagotovi lastnim podobnim storitvam in ponudnikom storitev. 2. Pogodbenica lahko izpolni zahtevo iz odstavka 1, tako da storitve in ponudnike storitev druge pogodbenice obravnava bodisi formalno enako bodisi formalno drugače kot obravnava lastne podobne storitve in ponudnike storitev. 3. Formalno enaka ali formalno drugačna obravnava se šteje za manj ugodno, če spremeni konkurenčne pogoje v korist storitev ali ponudnikov storitev pogodbenice v primerjavi s storitvami ali ponudniki storitev druge pogodbenice. 4. Posebne zaveze, sprejete v skladu s tem členom, se ne razlagajo kot zahteva za pogodbenici, da zagotovita nadomestilo za inherenten podrejen konkurenčni položaj zaradi tujega izvora zadevnih storitev ali ponudnikov storitev. Člen 7.7 Seznami zavez 1. Sektorji, ki jih pogodbenici liberalizirata v skladu s tem oddelkom, ter, na podlagi pridržkov, omejitve dostopa do trga in nacionalne obravnave, ki se uporabljajo za storitve in ponudnike storitev druge pogodbenice v navedenih sektorjih, so določeni v seznamih zavez iz Priloge 7-A. 2. Pogodbenici ne smeta sprejeti novih ali bolj diskriminatornih ukrepov za storitve ali ponudnike storitev druge pogodbenice v primerjavi z obravnavo, zagotovljeno v skladu s posebnimi zavezami, sprejetimi v skladu z odstavkom 1. Člen 7.8 Obravnava po načelu države z največjimi ugodnostmi [11] 1. V zvezi z ukrepi, ki so zajeti v tem oddelku in vplivajo na čezmejno opravljanje storitev, razen če je v tem členu drugače določeno, vsaka pogodbenica storitvam in ponudnikom storitev druge pogodbenice zagotovi obravnavo, ki ni manj ugodna od obravnave, ki jo zagotavlja podobnim storitvam in ponudnikom storitev tretjih držav v okviru sporazuma o gospodarskem sodelovanju, podpisanem po začetku veljavnosti tega sporazuma. 2. Obravnava, ki izhaja iz sporazuma o regionalnem gospodarskem povezovanju in ki jo katera koli pogodbenica odobri storitvam in ponudnikom storitev tretje strani, je izvzeta iz obveznosti iz odstavka 1 le, če je ta obravnava odobrena na podlagi sektorskih ali horizontalnih zavez, za katere sporazum o regionalnem gospodarskem povezovanju določa raven obveznosti, ki je znatno višja od ravni, sprejete v okviru tega oddelka, kot je določeno v Prilogi 7-B. 3. Brez poseganja v odstavek 2 se obveznosti iz odstavka 1 ne uporabljajo za obravnavo, odobreno: (a) na podlagi ukrepov, ki določajo priznavanje kvalifikacij, dovoljenj ali previdnostnih ukrepov v skladu s členom VII GATS oziroma njegovo prilogo o finančnih storitvah; (b) na podlagi katerega koli mednarodnega sporazuma ali dogovora, ki se v celoti ali večinoma nanaša na obdavčevanje, ali (c) na podlagi ukrepov, ki jih zajemajo izjeme po načelu države z največjimi ugodnostmi iz Priloge 7-C. 4. To poglavje se ne razlaga tako, da bi kateri koli pogodbenici preprečilo, da sosednjim državam dodeli ali zagotovi ugodnosti z namenom olajševanja izmenjav lokalno pripravljenih in uporabljenih storitev, omejenih na mejno območje. ODDELEK C Ustanavljanje Člen 7.9 Opredelitev pojmov V tem oddelku: (a) ustanavljanje pomeni: (i) ustanovitev, prevzem ali vzdrževanje pravne osebe [12] ali (ii) ustanovitev ali ohranitev podružnice ali predstavništva na ozemlju pogodbenice z namenom izvajanja gospodarske dejavnosti; (b) investitor pomeni vsako osebo, ki želi opravljati ali opravlja gospodarsko dejavnost z vzpostavitvijo poslovne enote [13]; (c) gospodarska dejavnost vključuje vsakršno dejavnost gospodarske narave, razen dejavnosti, ki se opravljajo pri izvajanju vladnih pooblastil, tj. dejavnosti, ki se ne izvajajo na komercialni podlagi ali v konkurenci z enim ali več gospodarskimi subjekti; (d) hčerinska družba pravne osebe pogodbenice pomeni pravno osebo, ki je pod dejanskim nadzorom druge pravne osebe navedene pogodbenice, ter (e) podružnica pravne osebe pomeni poslovno enoto, ki ni pravna oseba, je pa po pojavni obliki stalna enota, kot na primer izpostava matične družbe, ima svojo upravo in je materialno opremljena za poslovanje s tretjimi stranmi, tako da jim, čeprav vedo, da bo po potrebi vzpostavljena pravna povezava z matično družbo z glavnim sedežem v tujini, ni treba poslovati neposredno s tako matično družbo, temveč lahko poslujejo v poslovni enoti, ki je izpostava matične družbe. Člen 7.10 Področje uporabe Za izboljšanje naložbenega okolja in zlasti pogojev za ustanavljanje med pogodbenicama, se ta oddelek uporablja za ukrepe pogodbenic, ki vplivajo na ustanavljanje [14] v vseh gospodarskih dejavnostih, z izjemo: (a) pridobivanja, proizvodnje in predelave [15] jedrskih materialov; (b) proizvodnje orožja, streliva in vojaškega materiala [16] ali trgovine z njimi; (c) avdiovizualnih storitev [17]; (d) nacionalne pomorske kabotaže ter (e) nacionalnih in mednarodnih storitev zračnega prevoza, rednih ali izrednih, ter storitev, ki so neposredno povezane z uveljavljanjem prometnih pravic, razen: (i) storitev popravil in vzdrževanja zračnih plovil; (ii) prodaje in trženja storitev letalskega prevoza; (iii) storitev računalniškega sistema rezervacij ter (iv) drugih pomožnih storitev za storitve letalskega prevoza, kot so storitve zemeljske oskrbe, storitve najema zračnih plovil s posadko in storitve upravljanja letališč. Člen 7.11 Dostop do trga 1. Pri dostopu do trga prek ustanavljanja vsaka pogodbenica poslovnim enotam in investitorjem druge pogodbenice zagotavlja obravnavo, ki ni manj ugodna od obravnave, določene v določilih, omejitvah in pogojih, ki so dogovorjeni in določeni v posebnih zavezah iz Priloge 7-A. 2. V sektorjih, v katerih se sprejmejo zaveze v zvezi z dostopom do trga, so ukrepi, ki jih pogodbenica ne sme sprejeti ali ohraniti v kateri koli regiji ali na svojem celotnem ozemlju, razen če je v Prilogi 7-A drugače določeno, opredeljeni kot: (a) omejitve števila poslovnih enot v obliki številčnih kvot, monopolov, izključnih pravic ali drugih zahtev glede ustanavljanja, kot so preverjanja gospodarskih potreb; (b) omejitve skupne vrednosti transakcij ali premoženja v obliki številčnih kvot ali zahteve po preverjanju gospodarskih potreb; (c) omejitve skupnega števila operacij ali skupne količine opravljenih poslov, izražene v določenih številčnih enotah v obliki kvot ali zahteve po preverjanju gospodarskih potreb [18]; (d) omejitve udeležbe tujega kapitala v smislu omejitve največjega odstotka tujih deležev ali skupne vrednosti posamezne ali skupne tuje naložbe; (e) ukrepi, ki omejujejo ali zahtevajo posebne vrste pravne osebe ali skupnih podjetij, prek katerih lahko investitor druge pogodbenice opravlja gospodarsko dejavnost, ter (f) omejitve skupnega števila fizičnih oseb, razen ključnega osebja in diplomiranih pripravnikov, kot so opredeljeni v členu 7.17, ki so lahko zaposleni v določenem sektorju ali ki jih investitor lahko zaposli in ki so potrebni za izvajanje gospodarske dejavnosti in neposredno povezani s tem v obliki številčnih kvot ali zahteve po preverjanju gospodarskih potreb. Člen 7.12 Nacionalna obravnava [19] 1. V sektorjih iz Priloge 7-A in v skladu s pogoji in pridržki, ki so v njej določeni, vsaka pogodbenica v zvezi z vsemi ukrepi, ki vplivajo na ustanavljanje, poslovnim enotam in investitorjem druge pogodbenice zagotovi obravnavo, ki ni manj ugodna od tiste, ki jo zagotavlja lastnim poslovnim enotam in investitorjem. 2. Pogodbenica lahko izpolni zahtevo iz odstavka 1, tako da poslovne enote in investitorje druge pogodbenice obravnava bodisi formalno enako bodisi formalno drugače kot obravnava lastne podobne poslovne enote in investitorje. 3. Formalno enaka ali formalno drugačna obravnava se šteje za manj ugodno, če spremeni konkurenčne pogoje v korist poslovnih enot ali investitorjev pogodbenice v primerjavi s podobnimi poslovnimi enotami in investitorji druge pogodbenice. 4. Posebne zaveze, sprejete v skladu s tem členom, se ne razlagajo kot zahteva za pogodbenici, da zagotovita nadomestilo za inherenten podrejen konkurenčni položaj zaradi tujega izvora zadevnih poslovnih enot in investitorjev. Člen 7.13 Seznami zavez 1. Sektorji, ki jih vsaka pogodbenica liberalizira v skladu s tem oddelkom, ter prek pridržkov tudi omejitve dostopa na trg in nacionalne obravnave, ki se uporabljajo za poslovne enote in investitorje druge pogodbenice v navedenih sektorjih, so določeni na seznamih zavez v Prilogi 7-A. 2. Pogodbenici ne smeta sprejeti novih ali bolj diskriminatornih ukrepov za poslovne enote in investitorje druge pogodbenice v primerjavi z obravnavo, zagotovljeno v skladu s posebnimi zavezami, sprejetimi v skladu z odstavkom 1. Člen 7.14 Obravnava po načelu države z največjimi ugodnostmi [20] 1. V zvezi z ukrepi, ki so zajeti v tem oddelku in vplivajo na ustanavljanje, vsaka pogodbenica, razen če je v tem členu drugače določeno, poslovnim enotam in investitorjem druge pogodbenice zagotovi obravnavo, ki ni manj ugodna od obravnave, ki jo zagotavlja podobnim poslovnim enotam in investitorjem katere koli tretje države v okviru sporazuma o gospodarskem sodelovanju, podpisanem po začetku veljavnosti tega sporazuma [21]. 2. Obravnava, ki izhaja iz sporazuma o regionalnem gospodarskem povezovanju in ki jo katera koli pogodbenica odobri poslovnim enotam in investitorjem tretje strani, je izvzeta iz obveznosti iz odstavka 1 le, če je ta obravnava odobrena na podlagi sektorskih ali horizontalnih zavez, za katere sporazum o regionalnem gospodarskem povezovanju določa raven obveznosti, ki je znatno višja od ravni, sprejete v okviru tega oddelka, kot je določeno v Prilogi 7-B. 3. Brez poseganja v odstavek 2 se obveznosti iz odstavka 1 ne uporabljajo za obravnavo, odobreno: (a) na podlagi ukrepov, ki določajo priznavanje kvalifikacij, dovoljenj ali previdnostnih ukrepov v skladu s členom VII GATS oziroma njegovo prilogo o finančnih storitvah; (b) na podlagi katerega koli mednarodnega sporazuma ali dogovora, ki se v celoti ali večinoma nanaša na obdavčevanje, ali (c) na podlagi ukrepov, ki jih zajema izjema po načelu države z največjimi ugodnostmi iz Priloge 7-C. 4. To poglavje se ne razlaga tako, da bi kateri koli pogodbenici preprečilo, da sosednjim državam dodeli ali zagotovi ugodnosti z namenom olajševanja izmenjav lokalno pripravljenih in uporabljenih storitev, omejenih na mejno območje. Člen 7.15 Drugi sporazumi To poglavje v ničemer ne: (a) omejuje pravic investitorjev pogodbenic, da bi bili deležni ugodnejše obravnave, določene v katerem koli obstoječem ali prihodnjem mednarodnem sporazumu v zvezi z naložbami, katerega podpisnici sta ena od držav članic Evropske unije in Koreja, ter (b) odstopa od mednarodnih pravnih obveznosti pogodbenic v skladu s tistimi sporazumi, ki investitorjem pogodbenic zagotavljajo ugodnejšo obravnavo od obravnave, ki jo zagotavlja ta sporazum. Člen 7.16 Pregled pravnega okvira za naložbe 1. Pogodbenici z namenom postopne liberalizacije naložb najpozneje tri leta po začetku veljavnosti tega sporazuma in nato v rednih časovnih presledkih pregledata pravni okvir za naložbe [22], naložbeno okolje in tok naložb med njima, skladno s svojimi zavezami v mednarodnih sporazumih. 2. V okviru pregleda iz odstavka 1 pogodbenici ocenita kakršne koli opredeljene ovire za naložbe ter organizirata pogajanja za obravnavo takih ovir za okrepitev določb tega poglavja, vključno v zvezi s splošnimi načeli zavarovanja naložb. ODDELEK D Začasna prisotnost fizičnih oseb iz poslovnih razlogov Člen 7.17 Področje uporabe in opredelitev pojmov 1. Ta oddelek se uporablja za ukrepe pogodbenic v zvezi z vstopom na njihovo ozemlje in začasnim bivanjem na njihovem ozemlju ključnega osebja, diplomiranih pripravnikov, prodajalcev poslovnih storitev, ponudnikov pogodbenih storitev in neodvisnih strokovnjakov, ki so predmet člena 7.1.5. 2. V tem oddelku: (a) ključno osebje pomeni fizične osebe, ki so zaposlene pri pravni osebi pogodbenice, ki ni neprofitna organizacija, ter so pristojne za vzpostavitev ali ustrezen nadzor, upravljanje in delovanje poslovne enote. Ključno osebje vključuje osebe na poslovnih obiskih, pristojne za vzpostavitev poslovne enote in menjavo delovnih mest znotraj družbe; (i) osebe na poslovnih obiskih pomenijo fizične osebe na nadrejeni poziciji, ki so pristojne za vzpostavitev poslovne enote. Ne opravljajo neposrednih poslov s splošno javnostjo in ne prejemajo plačila od vira, ki se nahaja v pogodbenici gostiteljici, ter (ii) osebe, ki zamenjajo delovno mesto znotraj družbe, pomenijo fizične osebe, ki jih je zaposlila pravna oseba pogodbenice ali so partnerji v njej (razen večinskih delničarjev) vsaj eno leto in ki začasno sprejmejo delovno mesto v poslovni enoti (vključno s hčerinskimi družbami, povezanimi podjetji ali podružnicami) na ozemlju druge pogodbenice. Zadevna fizična oseba je iz ene od naslednjih kategorij. Direktorji Fizične osebe na nadrejeni poziciji znotraj pravne osebe, ki vodijo zlasti upravljanje poslovne enote pod splošnim nadzorom ali vodstvom zlasti upravnega odbora ali odbora delničarjev podjetja ali drugega enakovrednega organa, vključno z: (A) vodenjem poslovne enote ali njenega oddelka ali pododdelka; (B) nadzorom in kontrolo dela drugega nadzornega, strokovnega ali upraviteljskega osebja ter (C) pooblastilom, da osebno zaposlijo in odpustijo ali priporočijo zaposlitev, odpustitev ali druge kadrovske ukrepe. Strokovnjaki Fizične osebe, zaposlene pri pravni osebi, ki imajo posebno znanje, bistveno za proizvodnjo poslovne enote, za njeno raziskovalno opremo, tehnike ali upravljanje. Pri presoji takega znanja se poleg znanja, specifičnega za podjetje, upošteva tudi, ali ima oseba visoko stopnjo strokovne usposobljenosti, povezane z vrsto dela ali poklica, ki zahteva posebno tehnično znanje, vključno s pripadnostjo poklicu, za opravljanje katerega je potrebno posebno dovoljenje; (b) diplomirani pripravniki pomenijo fizične osebe, ki jih je zaposlila pravna oseba pogodbenice za vsaj eno leto, imajo univerzitetno diplomo in začasno sprejmejo drugo delovno mesto v poslovni enoti na ozemlju druge pogodbenice za namene poklicnega razvoja ali usposabljanja v poslovnih tehnikah ali metodah [23]; (c) prodajalci poslovnih storitev pomenijo fizične osebe, ki so predstavnice ponudnika storitev pogodbenice in želijo začasni vstop na ozemlje druge pogodbenice zaradi pogajanj o prodaji storitev ali sklenitve pogodb o prodaji storitev za navedenega ponudnika storitev. Ne opravljajo neposredne prodaje splošni javnosti in ne prejemajo plačila od vira znotraj pogodbenice gostiteljice; (d) ponudniki pogodbenih storitev pomenijo fizične osebe, ki jih zaposli pravna oseba pogodbenice, ki nima poslovne enote na ozemlju druge pogodbenice in ki je s končnim potrošnikom v slednji pogodbenici sklenila pogodbo v dobri veri za opravljanje storitev, za uresničitev katere je potrebna začasna prisotnost njenih delavcev v navedeni pogodbenici [24], ter (e) neodvisni strokovnjaki pomenijo fizične osebe, ki se ukvarjajo z opravljanjem storitve in so registrirane kot samozaposlene osebe na ozemlju pogodbenice, nimajo poslovne enote na ozemlju druge pogodbenice in ki so s končnim potrošnikom v slednji pogodbenici sklenile pogodbo v dobri veri za opravljanje storitev, za uresničitev katere je potrebna njihova začasna prisotnost v navedeni pogodbenici [25]. Člen 7.18 Ključno osebje in diplomirani pripravniki 1. Za vsak sektor, liberaliziran v skladu z oddelkom C in ob upoštevanju morebitnih pridržkov iz Priloge 7-A pogodbenici investitorjem druge pogodbenice omogočita, da v svojih poslovnih enotah zaposlita fizične osebe iz navedene druge pogodbenice, pod pogojem da so taki delavci ključno osebje ali diplomirani pripravniki, kot so opredeljeni v členu 7.17. Začasni vstop in bivanje ključnega osebja in diplomiranih pripravnikov lahko traja največ tri leta za osebe, ki zamenjajo delovno mesto znotraj družbe [26], 90 dni v katerem koli 12-mesečnem obdobju za osebe na poslovnih obiskih [27] in eno leto za diplomirane pripravnike. 2. Za vsak sektor, liberaliziran v skladu z oddelkom C, so ukrepi, ki jih pogodbenica ne ohrani ali sprejme, razen če je v Prilogi 7-A določeno drugače, opredeljeni kot omejitve skupnega števila fizičnih oseb, ki jih lahko investitor premesti kot ključno osebje ali diplomirane pripravnike v določenem sektorju v obliki številčnih kvot ali zahteve po preverjanju gospodarskih potreb, ter kot diskriminatorne omejitve [28]. Člen 7.19 Prodajalci poslovnih storitev Za vsak sektor, liberaliziran v skladu z oddelkom B ali C, in ob upoštevanju morebitnih pridržkov iz Priloge 7-A vsaka pogodbenica omogoči začasni vstop in bivanje prodajalcev poslovnih storitev za obdobje do 90 dni v katerem koli 12-mesečnem obdobju [29]. Člen 7.20 Ponudniki pogodbenih storitev in neodvisni strokovnjaki 1. Pogodbenici ponovno potrjujeta svoje obveznosti, ki izhajajo iz njunih zavez iz GATS glede začasnega vstopa in bivanja ponudnikov pogodbenih storitev in neodvisnih strokovnjakov. 2. Odbor za trgovino najpozneje dve leti po zaključku pogajanj v skladu s členom XIX GATS in Ministrske deklaracije Ministrske konference WTO, sprejete 14. novembra 2001, sprejme sklep s seznamom zavez v zvezi z dostopom ponudnikov pogodbenih storitev in neodvisnih strokovnjakov pogodbenice na ozemlje druge pogodbenice. Ob upoštevanju rezultatov navedenih pogajanj v zvezi z GATS so zaveze vzajemno koristne in komercialno bistvene. ODDELEK E Regulativni okvir Pododdelek A Določbe v splošni uporabi Člen 7.21 Vzajemno priznavanje 1. To poglavje pogodbenicama v ničemer ne preprečuje, da od fizičnih oseb zahtevata potrebne kvalifikacije in/ali strokovne izkušnje, določene na ozemlju, na katerem se storitev opravlja, za zadevni sektor dejavnosti. 2. Pogodbenici spodbujata zadevne predstavniške strokovne organe na svojih ozemljih, da skupaj pripravijo in Odboru za trgovino predložijo priporočila za vzajemno priznavanje, da ponudniki storitev in investitorji v sektorjih storitev v celoti ali delno izpolnijo merila, ki se v vsaki pogodbenici uporabljajo za odobritev, izdajo dovoljenj, poslovanje in certificiranje ponudnikov storitev in investitorjev v storitvenem sektorju ter zlasti strokovnih storitev, vključno z izdajanjem začasnih dovoljenj. 3. Odbor za trgovino po prejemu priporočila iz odstavka 2 v razumnem roku pregleda priporočilo, da ugotovi, ali je skladno s tem sporazumom. 4. Ko je za priporočilo iz odstavka 2 v skladu s postopkom iz odstavka 3 ugotovljeno, da je skladno s tem sporazumom in da so zadevni predpisi pogodbenic dovolj usklajeni, pogodbenici za izvajanje navedenega priporočila prek svojih pristojnih organov začneta pogajanja v zvezi s sporazumom o vzajemnem priznavanju zahtev, kvalifikacij, dovoljenj in drugih predpisov. 5. Vsak tak sporazum je skladen z zadevnimi določbami Sporazuma WTO in zlasti člena VII GATS. 6. Delovna skupina za sporazum o vzajemnem priznavanju, ustanovljena v skladu s členom 15.3.1 (Delovne skupine), deluje v okviru Odbora za trgovino, sestavljajo pa jo predstavniki pogodbenic. Za olajšanje dejavnosti iz odstavka 2 se delovna skupina sestane v roku enega leta od začetka veljavnosti tega sporazuma, razen če se pogodbenici dogovorita drugače. (a) Delovna skupina bi morala za storitve na splošno in po potrebi za posamezne storitve obravnavati naslednje: (i) postopke za spodbujanje zadevnih predstavniških organov na njihovih ozemljih, da se preverijo njihovi interesi pri vzajemnem priznavanju, ter (ii) postopke za spodbujanje zadevnih predstavniških organov k oblikovanju priporočil o vzajemnem priznavanju. (b) Delovna skupina deluje kot kontaktna točka za vprašanja, povezana z vzajemnim priznavanjem, ki jih zastavijo strokovni organi katere koli pogodbenice. Člen 7.22 Preglednost in zaupne informacije 1. Pogodbenici se prek mehanizmov, vzpostavljenih v skladu s poglavjem dvanajst (Preglednost), nemudoma odzoveta na vse zahteve druge pogodbenice po posebnih informacijah o: (a) mednarodnih sporazumih ali dogovorih, vključno s sporazumi ali dogovori o vzajemnem priznavanju, ki se nanašajo ali vplivajo na vprašanja iz tega poglavja, ter (b) standardih in merilih za izdajanje dovoljenj za ponudnike storitev in njihovo certificiranje, vključno z informacijami o ustreznih regulativnih ali drugih organih, s katerimi se je mogoče posvetovati o takih standardih in merilih. Taki standardi in merila vključujejo zahteve glede izobrazbe, preverjanja znanja, izkušenj, vedenja in etike, strokovnega razvoja in ponovnega certificiranja, obsega prakse, lokalnega znanja in varstva potrošnikov. 2. Ta sporazum od pogodbenic v ničemer ne zahteva, da dajeta zaupne informacije, katerih razkritje bi oviralo izvrševanje zakona ali bi bilo kako drugače v nasprotju z javnimi interesi ali bi posegalo v zakonite komercialne interese posameznih javnih ali zasebnih podjetij. 3. Regulativni organi vsake pogodbenice javno objavijo zahteve, vključno z vso zahtevano dokumentacijo, za izpolnjevanje zahtevkov v zvezi z opravljanjem storitev. 4. Na zahtevo vlagatelja regulativni organ pogodbenice vlagatelja obvesti o statusu njegovega zahtevka. Če organ od vlagatelja potrebuje dodatne informacije, ga o tem obvesti brez nepotrebnega odlašanja. 5. Na zahtevo neuspešnega vlagatelja regulativni organ, ki je zahtevek zavrnil, kolikor je to mogoče, vlagatelja obvesti o razlogih za zavrnitev zahtevka. 6. Regulativni organ pogodbenice v 120 dneh sprejme upravni sklep o popolnem zahtevku investitorja ali ponudnika čezmejnih storitev druge pogodbenice v zvezi z opravljanjem storitve ter o njem nemudoma obvesti vlagatelja. Zahtevek se ne šteje za popolnega, dokler potekajo vsa zadevna zaslišanja in dokler niso predložene vse potrebne informacije. Kadar sklepa ni možno sprejeti v 120 dneh, regulativni organ o tem brez nepotrebnega odlašanja obvesti vlagatelja in si prizadeva sprejeti sklep v razumnem roku. Člen 7.23 Nacionalna ureditev 1. Kadar je za opravljanje storitve ali poslovno enoto, za katero je bila sprejeta posebna zaveza, potrebno dovoljenje, pristojni organi pogodbenice po predložitvi zahtevka, ki se po nacionalnih zakonih in drugih predpisih šteje za popolnega, vlagatelja v razumnem roku obvestijo o sklepu v zvezi z njegovim zahtevkom. Pristojni organi pogodbenice na zahtevo vlagatelja br